नवरात्रीच्या पहिल्या दिवशी , अश्विन शुद्ध प्रतिपदेला घटस्थापना होते . मडक्यामध्ये धान्य पेरले जाते . त्यावर अखंड नंदादीप लावला जातो . रोज फुलांची माळ , सकाळ - संध्याकाळ आरती , सार्वजनिक उत्सवातही , हे सारे सोपस्कार केले जातात . घरोघरीही घटस्थापना होते . प्रत्येक घराची पद्धत वेगवेगळी असते . कुणाकडे उठता - बसता सवाष्ण , कुठे अष्टमीला तर कुठे नवमीला ब्राह्मण , सवाष्ण जेवू घालतात . कुणाकडे कुमारिकेचे भोजन असते . नवमीच्या दिवशी अनेक ठिकाणी होमहवन असते . पूर्णाहुती म्हणून पुरणावरच स्वयंपाक असतो . बरेच जण नऊ दिवस उपवास करतात . तर कुणी धान्यफराळ करतात . काही घरांमध्ये देवीचा गोंधळही घातला जातो . बुधवार , दि . १० आक्टोबर रोजी सकाळी ६ वाजून ३२ मिनिटांनी सूर्योदय होत आहे . आश्विन शुक्ल प्रतिपदा दिवशी सकाळी ७ वाजून २५ मिनिटांपर्यंत आहे . नंतर द्वितीया तिथी जरी असली तरी त्या दिवशी दुपारी १ वाजेपर्यंत घटस्थापना करण्यास हरकत नाही असे पंचांगकर्ते दा . कृ . सोमण यांनी सांगितले . याविषयी अधिक माहिती देताना सोमण म्हणाले , त्या दिवशी सूर्योदयाला अश्विन शुक्ल प्रतिपदा असल्याने तो दिवस महत्त्वाचा आहे . देवीने नवरात्राचे नऊ दिवस भीषण युद्ध करून अनेक दैत्यांचा संहार केला . महिषासुराचा वध केला म्हणून महिषासुरमर्दिनी असे तिचे नाव रूढ झाले . या तिच्या शक्तिरूपाचीच पूजा नवरात्रीत केली जाते . वाघावर आरूढ झालेली , हातात तलवार , खड्ग आदी शस्त्रे धारण केलेली देवीची मूर्तीच नवरात्रीत पूजिली जाते . भोंडला हा नवरात्रीमध्ये महिलांनी एकत्र येत साजरा करायचा एक अनोखा खेळ . पाटावर हत्ती काढून , त्याच्याभोवती , सख्यांसंगे फेर धरून , गाणी म्हणली जात . आता या भोंडल्याचे प्रमाण कमी झाले आहे . यामध्ये शेवटी खिरापत ओळखण्याची आणि एकत्र मिळून ती खाण्याची मजा काही वेगळीच .


बॉलीवूड दिग्दर्शक , निर्माता करण जोहरचा ‘कॉफी विथ करण’ या रिअॅलिटी शोचा पाचवा सिझन काही आठवड्यांपूर्वीच सुरु झाला आहे . आता या शोचे शंभर एपिसोड पूर्ण होणार आहेत . शोच्या शंभराव्या एपिसोडला बॉलीवूडचा दबंग खान सलमान त्याच्या भावांसह म्हणजेच अरबाज आणि सोहेलसह उपस्थि राहणार आहे . त्यानंतर आता अभिनेता शाहिद कपूर आणि त्याची पत्नी मीरा राजपूत हेदेखील ‘कॉफी विथ करण’मध्ये गेल्याचे समोर आले आहे . वाचाः रणवीर , दीपिकाच्या ब्रेकअपच्या बातम्यांमागे हे होते खरे कारण… गेल्या काही दिवसांपासून शाहिद कपूर ‘कॉफी विथ करण’मध्ये जाणार असल्याची चर्चा होती . मात्र , तो मीरासोबत जाणार की त्याची ‘पद्मावती’ चित्रपटातील सहकलाकार दीपिका पदुकोण हिच्यासोबत जाणार हे कळत नव्हते . अखेर त्यावरून आता पडदा उठला आहे . माध्यमांपासून सहसा दूरच राहणारी त्याची पत्नी मीरा हिच्यासह शाहिद हा करणच्या रिअॅलिटी शोमध्ये उपस्थित राहणार असल्याचे निश्चित झाले आहे . शाहिद आणि मीराच्या लग्नाला एक वर्ष उलटून गेले आहे . यावर्षी ऑगस्ट महिन्यात या जोडप्याच्या घरी चिमुकल्या परिराणीचे आगमन झाले . आपल्या पहिल्या बाळाचे नाव त्यांनी ‘मीशा’ असे ठेवले आहे . अनेकदा मीरा ही पार्टी किंवा इतर काही सोहळ्यांमध्ये आपल्या पतीसोबत दिसली होती . मात्र , मीरा राजपूत आजवर कुठेच मुलाखत देताना किंवा प्रसारमाध्यमांशी बोलताना दिसलेली नाही . पण , करण जोहरने आता मीराला सर्वांसमोर आणायचे ठरवले आहे . त्यामुळे मीरा आता तिच्या पतीसह म्हणजेच शाहिदसोबत टेलिव्हजनवर पदार्पण करताना दिसणार आहे . आज शाहिदने ‘कॉफी विथ करण’च्या सेटवरचा मीरासोबतचा सेल्फी इन्स्टाग्रामवर शेअर केला . ‘ओह द काउच विथ माय लव्ह’ , असे कॅप्शनही शाहिदने फोटोला दिले आहे . दरम्यान , करण जोहरच्या कॉफी विथ करणच्या पाचव्या सिझनमध्ये अभिनेत्री दीपिका पदुकोण आणि हॉलिवूड अभिनेता विन डिझेल हजेरी लावणार असल्याची चर्चा आहे . बॉलिवूडमध्ये नावारुपास आल्यानंतर बी टाऊनच्या या मस्तानीने तिचा मोर्चा हॉलिवूडकडे वळवल्याचे सर्वांनाच ठाऊक आहे . ‘xXx : रिर्टन ऑफ झेंडर केज’ या चित्रपटाद्वारे दीपिका सेरेना उनगेरच्या भूमिकेद्वारे प्रेक्षकांच्या भेटीला येणार आहे . या चित्रपटाच्या टिझर आणि ट्रेलरद्वारेही दीपिका आणि विनच्या जोडीला अनेकांनीच पसंती दिली आहे . दीपिकाची विनसोबतची ऑनस्क्रिन केमिस्ट्री पाहता सध्या प्रेक्षकांमध्येही तिच्या या चित्रपटाबद्दल उत्सुकता पाहायला मिळत आहे . या बहुप्रतिक्षित चित्रपटाच्या प्रसिद्धीला आता सुरुवात झाली असून भारतातही या चित्रपटाची प्रसिद्धी करण्यासाठी या चित्रपटाची टीम खास आखणी करत आहे , असे वृत्त ‘डीएनए’ या वृत्तपत्राने काही दिवसांपूर्वी प्रसिद्ध केले होते . त्यामुळेच करण जोहरच्या ‘कॉफी विथ करण’ या कार्यक्रमामध्येही दीपिका आणि विनची जोडी लवकरच येऊ शकते असे म्हटले जात आहे .


मोबाईल वापरणाऱ्यांपैकी सर्वाधिक जणांकडे सध्या स्मार्टफोन आणि त्यावर व्हॉटसअॅप असतेच . लहान मुलांपासून ते ज्येष्ठ नागरीकांपर्यंत सगळेजण व्हॉटसअॅपवर अॅक्टीव्ह असल्याचे आपल्याला पाहायला मिळते . आपल्या यूजर्सचा वापर अधिकाधिक सोयीचा व्हावा आणि त्यांना विविध सुविधा मिळाव्यात यासाठी अॅप्लिकेशनमध्ये अनेक बदल कऱण्यात येत आहेत . अॅप्लिकेशनमध्ये झालेले हे बदल जाणून घेतल्यास आपलाही वापर अधिक सुकर होऊ शकतो . काय आहेत हे नवे बदल जाणून घेऊया… १ . रंगीत टेक्स्ट आणि स्टेटस ठेवता येणार व्हॉटसअॅपने आपल्या आयओएस आणि अॅंड्रॉईड यूजर्ससाठी एक नवे फीचर लाँच केले आहे . यामाध्यमातून आता आपण फेसबुकप्रमाणे रंगीत बॅगराऊंडचे स्टेटस अपडेट करु शकता . हे रंगीत स्टेटस टाकायचे असेल तर आपल्याला स्टेटस टॅबवर जावे लागेल . उजव्या बाजूला कॅमेरा आयकॉनच्यावर पेनचा आयकॉन आहे . यावर क्लिक केल्यावर आपल्याला हा रंगीत स्टेटसचा पर्याय उपलब्ध होणार आहे . यामध्ये खालच्या बाजूला रंग आणि टेक्स यांचे पर्याय असतील , याबरोबरच स्मायलीचेही पर्याय असतील . याव्दारे तुम्हाला हवे तसे स्टेटस तुम्ही तयार करु शकणार आहात . हे नवीन फीचर आपल्यापर्यंत यायला आणखी काही कालावधी लागू शकतो . २ . टेक्स्ट स्वरुप बदलता येणार आपण लिहित असलेल्या मेसेजमधील कोणताही शब्द आपल्याला बोल्ड आणि इटॅलिक करायचा असल्यास आधीही तो पर्याय उपलब्ध होता . मात्र आता हे करणे आणखी सोपे झाले आहे . ज्या शब्दाला बोल्ड करायचे आहे त्यावर काही वेळ क्लिक केल्यास हा शब्द रंगीत करणे , बोल्ड करणे , इटॅलिक करणे , विशिष्ट शब्दावर काट मारणे असे पर्याय उपलब्ध होणार आहेत . ३ . इमोजी शोधणे होणार आणखी सोपे सध्या व्हॉटसअॅपमध्ये अनेक इमोजी देण्यात आल्या आहेत . काही महिन्यांपूर्वी यामध्ये वाढही करण्यात आली . आता यामध्ये एखादा शब्द लिहिला की त्या संदर्भातली इमोजी तुम्हाला दिसू शकणार आहे . विशेष म्हणजे यामध्ये त्या शब्दाशी निगडीत सर्व इमोजी दिसतील . त्यातील तुम्हाला हवी ती इमोजी शोधणं सोप्प होणार आहे . सध्या हे केवळ इंग्रजी शब्दांसाठीच मर्यादीत आहे . तुम्ही crying असे लिहिल्यास रडण्याशी निगडीत अनेक इमोजी तुम्हाला तिथे दिसू शकतील . ४ . GIF फिचर टेक्स्ट आणि इमोजी याशिवाय व्हॉटसअॅपनं GIF पाठवण्याचा पर्यायही काही महिन्यांपूर्वी उपलब्ध करून दिला होता . तेव्हा या फिचर्समुळे युजर्सना वेगळ्या फीचर्सचा लाभ घेता आला . ५ . फोन बदलला तरीही जुने चॅट मिळू शकणार तुम्ही जर जुना मोबाईल बदलण्याचा विचार करत असाल आणि तुमच्या व्हॉटसअॅपमधील डेटा तुम्हाला हवा असेल तर त्यासाठी उत्तम पर्याय देण्यात आला आहे . यातही तुम्ही अॅंड्रॉईडवरुन आयफोनवर स्विच होणार असाल तर तुमच्या जुन्या फोनमधील चॅटहीस्ट्री तुम्ही नवीन फोनमध्ये घेऊ शकता . तुमच्या फोनमध्ये मायक्रोएसडी कार्डचा ऑप्शन असेल तर मेन्यू - सेटींग्ज - चॅट सेटींग्ज या पर्यायावर क्लिक करून बॅकअप कॉन्व्हरसेशनवर क्लिक करुन तुमच्या जुन्या व्हॉटसअॅप मेसेजेसचा बॅकअप घेता येणार आहे . हे कार्ड नव्या फोनमध्ये टाकल्यानंतर व्हॉटसअॅप इन्स्टॉल करुन सिस्टोअरचा पर्याय निवडल्यावर जुने सर्व चॅट तुम्हाला नवीन फोनमध्ये मिळू शकतील .


खिलाडी कुमार सध्या चर्चेत आहे , तो त्याच्या ‘रुस्तम’ या आगामी चित्रपटाच्या निमित्ताने . ट्विटर , फेसबुक आणि इतर सोशल नेटवर्किंग साइट्वरही या चित्रपटाबाबत प्रेक्षकांची उत्सुकता शिगेला पोहोचली आहे . बॉलीवुडचा अॅक्शन हिरो अक्षय कुमार या चित्रपटात मुख्य भूमिका साकारत आहे . प्रेम , वैर , सूड , देशभक्ती अशा चौफेर विषयांना हात घालणाऱ्या ‘रुस्तम’च्या पोस्टर्सपासून त्याचा रेडिओ ट्रेलर , ट्रेलर आणि चित्रपटातील सर्व गाणीही निर्विवादपणे चाहत्यांच्या पसंतीस उतरत आहेत . चित्रपटाचे थरारक कथानक साकारत १९५९ च्या काळतील बहुचर्चित नानावटी केसवर दृष्टीक्षेप टाकणारा हा चित्रपट अक्षय कुमारसाठीही तितकाच जवळचा आहे . त्याने याआधी साकारलेल्या भूमिका पाहता नौदल अधिकाऱ्याच्या रुपात युद्धनौकांवर चित्रीकरण करण्याचा थरार अक्षयने एका व्हिडिओद्वारे त्याच्या ट्विटर अकाउंटवरुन ट्विट केला आहे . यापूर्वीही ‘रुस्तम’मधील इलियानाच्या भूमिकेसाठी तिच्या बहिचर्चित वेशभूषेचा उलगडा करणारा एक व्हिडिओही प्रसिद्ध करण्यात आला होता . चित्रपटाच्या तगड्या प्रसिद्धीमुळे तरी सध्या ‘रुस्तम’ बाबत सबंध चित्रपट वर्तुळात सिनेकलाकारांमध्ये औत्सुक्याचे वातावरण आहे . ‘एअरलिफ्ट’ मधून एका संवेदनशील भारतीयाच्या भूमिकेने प्रेक्षकांच्या मनावर छाप पाडणारा खिलाडी कुमार ‘रुस्तम’ या चित्रपटातून रुस्तम पावरी या नौदल अधिकाऱ्याची भूमिका साकारत आहे . ‘थ्री शॉट्स दॅट शॉक्ड् द नेशन’ अशा ‘टॅगलाइनसह’ टिनू सुरेश देसाईच्या दिग्दर्शनात बललेल्या या चित्रपटात अक्षय कुमारसह इलियाना डिक्रूज , एशा गुप्ता , अर्जुन बाजवा हे कलाकारही दिसणार आहेत .


भारतीय संघातील युवा फिरकीपटू कुलदीप यादव सध्याच्या घडीला संघातील अविभाज्य घटक आहे . फारच कमी वेळात त्यानं स्वतःची एक वेगळी ओळख निर्माण केली . ऑस्ट्रेलियाच्या शेन वॉर्नला आदर्श मानणाऱ्या कुलदीपला वॉर्नसारखं यश मिळवायचे आहे . क्रिकेटच्या मैदानातील वॉर्नची कामगिरी थक्क करणारी आहे . त्याच्या यशाच्या निम्मा पल्ला मी गाठू शकलो तर स्वतःला भाग्यवान समजेन , असे कुलदीपने नुकत्याच दिलेल्या एका मुलाखतीमध्ये म्हटले आहे . एकदिवसीय मालिकेत ऑस्ट्रेलियाविरुद्ध कुलदीपनं हॅटट्रिक घेण्याचा पराक्रम केला होता . विशेष म्हणजे शेन वॉर्नच्या शिकवणीचा या हॅटट्रिकमध्ये मोलाचा वाटा असल्याचे कुलदीनं सामन्यानंतर सांगितलं होते . लहानपणापासूनच वॉर्नच्या गोलंदाजीनं प्रभावित झालेल्या कुलदीपला पुण्यातील कसोटी सामन्यात शेर्न वॉनला भेटण्याची संधी मिळाली होती . माजी प्रशिक्षक अनिल कुंबळे यांच्यामुळे ही भेट झाली होती . त्यानंतर वॉर्नने कुलदीपला मार्गदर्शनही केलं . हॅटट्रिकच्या तीन चेंडूत वॉर्नने दिलेल्या टिप्सचा वापर केल्याचं कुलदीपनं सामन्यानंतर एका मुलाखतीमध्ये सांगितलं होतं . वॉर्नच्या टिप्सनं त्यांच्याच संघातील खेळाडुंना बाद करणं आनंददायी होतं , असेही तो म्हणाला होता . शेन वॉर्नशिवाय कुलदीपनं आणखी एका ऑस्ट्रेलियन फिरकीपटूच्या सहवासाचा फायदा झाल्याचे सांगितले . आयपीएलमध्ये दोन वर्षांच्या कालावधीत ब्रॅड हॉगकडून खूप शिकायला मिळाले . त्याचाही मला फायदा झाला , असे तो म्हणाला . कुलदीपच्या लक्षवेधी कामगिरीनंतर त्याची तुलना आता आर . अश्विन आणि रवींद्र जाडेजासोबत होत आहे . या प्रश्नावर कुलदीप म्हणाला की , त्यांच्याबरोबर इतक्यात माझी तुलना करणे योग्य ठरणार नाही . त्यांची बरोबरी करणे सोपे नाही . त्यांनी भारतीय संघासाठी दिलेले योगदान खूप मोठे आहे . युजवेंद्रसोबत पाच वर्ष खेळलो आहे . आम्ही दोघेही सध्याच्या घडीला त्यांची बरोबरी करु शकत नाही .


ऑनलाइन पेमेंट करणाऱ्यांसाठी पेटीएम हे महत्त्वाचं अॅप्लीकेशन आहे . डिजीटल वॉलेट कंपनी पेटीएमने आपल्या ग्राहकांसाठी My Payments नावाचं एक नवं फिचर आणलं आहे . कंपनीने हे फिचर पेटीएमद्वारे मोठ्या रकमेचा व्यवहार करणाऱ्यांसाठी ( Heavy Transaction ) आणलं आहे . या फिचरद्वारे आता वॉलेटमध्ये पैसे न टाकताही एका बॅंक खात्यातून दुसऱ्या बॅंक खात्यात पैसे पाठवता येणार आहेत . तसंच बॅंकेत पैसे ट्रान्सफर केल्यानंतर कोणतंही अतिरिक्त शुल्क आकारलं जाणार नाही . नेट बॅंकिंगप्रमाणे हे फिचर काम करेल . ब्लॉगद्वारे पेटीएमने याबाबत माहिती दिली आहे . कंपनीचं हे फिचर अॅन्ड्रॉइड ग्राहकांसाठी आहे . यापूर्वी पेटीएमद्वारे बॅंकेत पैसे टाकण्यासाठी ग्राहकांना आपल्या पेटीएम वॉलेटमध्ये पैसे टाकावे लागत होते . त्यानंतर बॅंकेत पैसे टाकण्यासाठी बॅंकेचा तपशील द्यावा लागायचा , आणि जर ग्राहकांच्या पेटीएम वॉलेटमध्ये KYC प्रक्रिया पूर्ण झाली असेल तरच ते पैसे बॅंक खात्यात ट्रान्सफर करता यायचे . याशिवाय आधी पेटीएमद्वारे बॅंकेत पैसे टाकल्यास 3 टक्के अतिरिक्त शुल्क द्यावं लागत होतं .


बॉलीवूडचा किंग खान शाहरूख सध्या त्याचा आगामी चित्रपट " झीरो ' मुळे खूप चर्चेत आहे आणि एक चर्चा अशीसुद्धा आहे की . शाहरूख हल्लीच दाक्षिणात्य सुपरस्टार कमल हसनला भेटला आणि बराच वेळ त्याच्यासोबत त्याने व्यतित केला . शाहरूखला कमल हसनचा " हे राम ' चित्रपट खूप आवडतो आणि शाहरूख या चित्रपटाचे हक्क विकत घेण्यासंदर्भात बोलणी करण्यासाठी भेटला असल्याचे सूत्रांकडून समजतेय . किंग खान " हे राम ' चा हिंदीत रिमेक करणार असून , स्वतः त्यात काम करणार असल्याचेही समजते आहे . याबाबत कमल हसन यांनी खुलासा केलाय . ते म्हणाले की , शाहरूख खानने त्यांचा चित्रपट " हे राम ' चे हक्क विकत घेतले आहेत . त्याला माझा हा चित्रपट खूप आवडलाय . आता किंग खानने या चित्रपटाचे हक्क विकत घेतलेत म्हटल्यावर कदाचित तो या सिनेमाचा हिंदी रिमेक बनवू शकतो .


चित्रपसृष्टीत विविध विषयांवर भाष्य करणाऱ्या चित्रपटांचा आता ट्रेंड आला आहे . तसं पाहायला गेलं तर प्रत्येक काळात चित्रपट निर्माते - दिग्दर्कांनी त्यांच्या परीने काही महत्त्वाच्या मुद्द्यांना हात घालत चौकटीबाहेरची कथानकं प्रेक्षकांसमोर सादर केली . त्यातच आता आणखी एका चित्रपटाची भर पडली आहे . तो चित्रपट म्हणजे ‘लिपस्टिक अंडर माय बुरखा’ Lipstick Under My Burkha . काही दिवसांपूर्वीच या चित्रपटाचा ट्रेलर प्रदर्शित झाला . या ट्रेलरमधील दृश्य आणि त्यातून महिलांच्या अंतर्मनाचं केलेलं चित्रण चर्चेचा विषय ठरला होता . सुरुवातीला सेन्सॉरनेही या चित्रपटाच्या बाबतीत नाक मुरडल्याचं पाहायला मिळालं . पण , आता मात्र ‘लिपस्टिक अंडर माय बुरखा’च्या मार्गातील अडथळे दूर झाले असून , विविध कलाकारांनी या चित्रपटाच्या कथानकाला पाठिंबा देण्यास सुरुवात केलीय . सामाजिक बंधंनांमध्ये महिलांची होणारी घुसमट कुठेतरी थांबायला हवी आणि महिलांना आता तरी स्वच्छंदपणे वावरता याव यासाठी # LipstickRebellion ‘लिपस्टिक रिबेलियन’ हा हॅशटॅग चालवण्यात येतोय . या अंतर्गत बऱ्याच सेलिब्रिटींनी त्यांच्या हाताच्या मधल्या बोटाआड लिपस्टिक धरत चित्रपटाला पाठिंबा दिल्याचे पाहायला मिळते . अभिनेता अर्जुन कपूरनेही Arjun Kapoor या मोहिमेला पाठिंबा दिला असून ट्विटर अकाऊंटवरुन त्याने यासंबंधीचा एक फोटो पोस्ट केला आहे . वाचा : तैमुरला आशीर्वाद देणाऱ्या तृतीयपंथीयांवर पैशांचा पाऊस ‘काय करायचं आहे , हे तुम्हाला इतरांनी सांगण्याची काहीच गरज नाही . तुम्हा सर्व निर्भिड महिलांसाठी हा संदेश आहे . खरा पुरुष नेहमीच निर्भिड स्त्रीसोबत उभा असतो’ , असं म्हणत त्याने हे ट्विट केलं आहे . त्यासोबतच त्याने # MenForLipstick ‘मेन फॉर लिपस्टिक’ आणि # LipstickRebellion ‘लिपस्टिक रिबेलियन’ हे हॅशटॅगही दिले आहेत . वाचा : रवीनाने अक्षय कुमारला ‘या’ अभिनेत्रींसोबत पकडलं होतं… ‘लिपस्टिक अंडर माय बुरखा’ या चित्रपटाबद्दल आता बरीच उच्सुकता पाहायला मिळतेय . यातील कलाकारही विविध मार्गांनी चित्रपटाच्या प्रसिद्धीमध्ये व्यस्त असल्याचं पाहायला मिळते . रत्ना पाठक शहा , कोंकणा सेन शर्मा यांच्या मुख्य भूमिका पाहायला मिळणार आहेत . २१ जुलैला प्रदर्शित होणाऱ्या या चित्रपटाचं कथानक चार महिलांच्या आयुष्याभोवती फिरणार असून , याच दिग्दर्शन अलंकृता श्रीवास्तवने केलंय . तेव्हा आता हा चित्रपट महिलांच्या भावनांना वाचा फोडण्यात यशस्वी होणार का , हे पाहणं महत्त्वाचं ठरणार आहे .


नाशिक : लग्नाचा वाढदिवस असला की नवरा बायकोत फिरायला जायचे बेत बनतात . काहीजण सिनेमाला जातात . माॅलमध्ये किंवा हाॅटेलात ही अॅनिव्हरर्सरी साजरी करणे आता नवे राहीले नाही . पण नाटकावर मनापासून प्रेम करणारा नाट्यप्रेमी आजही असे सोहळे साजरे करतो ते रंगदेवतेच्या साक्षीने . असाच एक किस्सा घडला तो नाशिकच्या कालिदास नाट्यगृहात . दोन दिवसांपूर्वी कालिदास नाट्यगृहात सुरक्षित अंतर ठेवा या नाटकाचा प्रयोग होता . नाटकाला प्रतिसादही तुफान होता . नाटक सुऱळीत सुरु होते . नेमानुसार मध्यांतर झाले . कलाकार चहासाठी रंगभूषा कक्षात गेले . तर इक़डे प्रेक्षागृहात वेगळेच नाट्य रसिकांना पाहायला मिळाले . लव्ह मॅरेज , अॅरेंज मॅरेज यावर हे नाटक बोलते . तर असा हा विषय साक्षीला ठेवून एका वयस्कर अशा दोन दाम्पत्यांनी आपला लग्नाचा वाढदिवस साजरा केला . पहिल्या दाम्पत्याचे नाव होते आदवतकर आणि ़दुसरे होते उपळीकर . एकाने लग्नाचा 40 वा वाढदिवस साजरा केला . तर दुसर्यांंचा वाढदिन होता तो 28 वा वर्षांचा . सर्व नाट्य रसिकांना साक्षीला ठेवून या जोडप्यांनी आपल्या लग्नाचा वाढदिन साजरा केला . या ह्रद्य कार्यक्रमाबद्दल बोलताना अभिनेता पुष्कर श्रोत्री म्हणाला , मध्यंतरात असे काही घडते आहे याची आम्हाला कल्पना नव्हती . नाटक झाल्यानंतर आम्हाला हा प्रकार समजला . थिएटरमध्ये एकमेकांना हार घालून त्यांनी हा वाढदिवस साजरा केला . मला याचे फार कौतुक वाटले . आमचे नाटक विवाह या विषयावर बोलते . आणि आपल्या लग्नाच्या वाढदिवस साजरा करण्यासाठी हे नाटक निवडणे ही आमच्यासाठी समाधानाची बाब आहे . अभिनेता निखिल राऊत यानेही या घटनेबद्दल समाधान व्यक्त केले .


इंग्लंडविरुद्ध झालेल्या निर्णायक सामन्यातील पराभवासह भारताला एकदिवसीय मालिकाही गमवावी लागली . मात्र भारताच्या पराभवापेक्षाही अखेरच्या सामन्यात धोनीने पंचांकडून चेंडू मागून घेतल्याच्या त्याच्या कृतीची जास्त चर्चा झाली . त्याच्या या कृतीचा कसोटी क्रिकेटशी संबंध जोडत त्याच्या निवृत्तीच्या चर्चेला उधाण आले . मात्र भारतीय संघाचे मार्गदर्शक रवी शास्त्री यांनी स्पष्ट केले आहे , की धोनीने गोलंदाजी प्रशिक्षक भरत अरुण यांना चेंडू दाखवण्यासाठी तो पंचांकडून घेतल्याचे स्पष्ट केले आहे . एका वृत्तपत्राशी बोलताना शास्त्री म्हणाले , ' ' धोनीने भारत अरुण यांना दाखवण्यासाठी चेंडू घेतला होता . त्याला चेंडूची झालेली झिज अरुणला दाखवायची होती ज्यामुळे इंग्लंडमधील परिस्थितीचा अंदाज लावणे शक्य होईल . ' ' धोनीने पंचाकडून चेंडू घेतल्याचा व्हिडिओ सर्वत्र व्हायरल झाला असून त्याबद्दल तर्क वितक्त लावण्यात येत होते . मात्र धोनीचे संघातील स्थान कायम असून त्याने निवृत्त होण्याचा प्रश्नच येत नाही अशा शब्दात शास्त्रींनी सर्वांना ठणकावले आहे . दुसऱ्या एकदिवसीय सामन्यात धोनीने केलेल्या संथ खेळीमुळे त्याच्यावर अनेक तज्ज्ञांनी टिकांचा भडिमार केला . मात्र शास्त्रीने धोनी हा संघासाठी मोलाचा खेळाडू असल्याचे सांगितले . ' ' या सर्व चर्चांमध्ये काहीही तथ्य नाही . जवळपास 45 षटकांनंतर चेंडूची झालेली झिज अरुणला दाखवण्यासाठी धोनीने चेंडू मागितला होता . ' ' असे शास्त्रींनी स्पष्ट केले .


बॉलिवूड कलाकार आणि त्यांच्या कुटुंबातीलच काही व्यक्ती चित्रपटसृष्टीत कार्यरत असतात . पण , काही वेळेस कुटुंबातीच एका व्यक्तीला जितकी प्रसिद्धी मिळते तितकीच प्रसिद्धी दुसऱ्याही व्यक्तीला ( कुटुंबातील सदस्याला ) मिळतेच असं नाही . असंच काहीसं चित्र अभिनेता सलमान खान आणि त्याच्या भावांच्या बाबतीत पाहायला मिळतं . सलमान खान salman khan हा एक भाऊ आणि एक मुलगा म्हणून त्याची जबाबदारी अगदी चांगल्या पद्धतीने पार पाडतो हे आपण जाणतोच . पण , त्याच्यामुळे अरबाज आणि सोहेल या त्याच्या दोन भावांच्या कारकिर्दीत त्यांना अपयश आलं असल्याची सल मात्र भाईजानच्या मनात घर करुन आहे . कबीर खान दिग्दर्शित ‘ट्युबलाइट’ tubelight या चित्रपटाच्या निमित्ताने प्रसारमाध्यमांशी संवाद साधताना सलमानने ही खंत व्यक्त केली . सध्याच्या घडीला अरबाज आणि सोहेल यांनी स्वतःची वेगळी ओळख प्रस्थापित केली आहे हे नाकारता येणार नाही . याविषयी सांगताना सलमान म्हणाला , ‘माझ्यामुळे माझ्या भावांना चित्रपटसृष्टीत काम मिळत नाही . अनेकजणांचा असा समज आहे की जर त्यांनी काही छोटे रोल माझ्या भावांना ऑफर केले तर , मी त्यांच्यावर ( निर्माते - दिग्दर्शकांवर ) रागवेन . परिस्थिती काहीही असो , अरबाज आणि सोहेल सध्या त्यांच्या स्वतःच्या कामांमध्ये व्यस्त आहेत . ’ वाचाः सर्वाधिक मानधन घेणाऱ्या प्रकाश राज यांना करण्यात आले होते बॅन ! एक अभिनेता म्हणून अरबाज , सोहेल आणि सलमान या तिन्ही भावांनी विविध चित्रपटांमध्ये काम केलं आहे . अरबाजने दिग्दर्शन क्षेत्रातही नशीब आजमावत ‘दबंग २’ या चित्रपटाच्या दिग्दर्शनाची धुरा सांभाळली होती . सलमानची मुख्य भूमिका असलेला हा चित्रपट बॉक्स ऑफिसवरही यशस्वी ठरला होता . तर , सोहेलने सलमानच्या तुलनेत मोजक्या चित्रपटांमध्ये काम केलं असलं तरीही त्याच्या भूमिका आजही प्रेक्षकांच्या स्मरणात आहेत . त्यामुळे आपल्या भावांच्या कारकिर्दीबद्दलही कमालीचा सजग असलेला सलमान शक्य त्या सर्व परिने त्यांच्या मदतीला धावून जातो ही बाब नाकारता येणार नाही . वाचाः तिचं सोडाच पण तिच्या कुत्र्यालाही मी आवडत नाही - सलमान खान सलमानची हीच सवय आणि कोणत्याही कलाकाराला पाठिंबा देण्याच्या त्याच्या मनसुब्यामुळेच चित्रपटसृष्टीत बरेच कलाकार त्याचा आदर करतात . बी - टाऊनमध्ये सलमानने आजवर काही नवे चेहरे समोर आणले आहेत हे वेगळं सांगण्याची गरज नाही . यंदाच्या ईदच्या मुहूर्तावर सलमान ‘ट्युबलाइट’च्या चित्रपटाच्या निमित्ताने प्रेक्षकांच्या भेटीला येणार आहे . या चित्रपटामध्ये तो आणि सोहेल खआन तब्बल सात वर्षांनंतर स्क्रीन शेअर करणार आहेत . त्यामुळे खान बंधुंची ऑनस्क्रीन केमिस्ट्री पाहण्यासाठी प्रेक्षकांमध्येही उत्सुकता लागून राहिली आहे .


अतिगरम कॉफी आणि चहा प्यायल्यामुळे कर्करोगाचा धोका मोठय़ा प्रमाणात वाढत असल्याचे आंतरराष्ट्रीय कर्करोग संशोधन संस्थेने सांगितले आहे . ‘कर्करोगाची संभाव्य कारणे’ या १९९१ मध्ये करण्यात आलेल्या संशोधनात कॉफी , चहाचा मुद्दा मांडण्यात आला होता . मात्र , त्या काळात संशोधनातील उणिवांमुळे याबाबत सखोल स्पष्टीकरण देण्यात आले नव्हते , अशी माहिती संस्थेच्या प्रवक्त्यांनी दिली . मात्र , याबाबत अधिक काळजी करण्याचे कारण नाही , असे या संस्थेतील उपप्रमुख डॅना लुमिस यांनी सांगितले . कर्करोगाला साहाय्यभूत ठरणारे घटक याबाबत संशोधन उपक्रमात लुमिस यांचा सहभाग आहे . ते म्हणाले की , कॉफी , चहा आरोग्यासाठी सुरक्षित आहेत , असे सांगता येणार नाही . या पेयांना पूर्णपणे नकारात्मक सिद्ध करणे कठीण आहे . मात्र , त्याच वेळी ते आरोग्यावर घातक परिणाम करतात हे निश्चित . या पेयांच्या परिणामांचे चढउतार आहेत . नुकत्याच करण्यात आलेल्या संशोधनानुसार कॉफी रक्ताच्या कर्करोगाला मदत करते , असे स्पष्ट झाले आहे . मात्र , लोक मोठय़ा प्रमाणात कॉफीचे सेवन करतात . त्यातील किती जणांना कर्करोग होतो ? हा प्रश्नच आहे , त्यामुळे प्रत्येक कर्करोगाचा कॉफीच्या सेवनाशी संबंध जोडता येणार नाही , असे लुमिस म्हणाले . किती गरम कॉफीचे सेवन केले जाते ? याचा कर्करोगाशी संबंध जोडता येतो . अतिउष्ण कॉफी आणि चहाचे सेवन केल्यामुळे चीन , इराण , तुर्कस्तान आणि दक्षिण अमेरिका या देशांमधील नागरिकांमध्ये कर्करोगाचे प्रमाण वाढल्याचे एका संशोधनात स्पष्ट झाले आहे . ६० अंश सेल्सिअसपेक्षा अधिक उष्ण चहा किंवा कॉफीचे सेवन करणे म्हणजे कर्करोगाला निमंत्रण देण्यासारखेच आहे , असे लुमिस म्हणाले .


कॉमेडियन कपिल शर्माचा आगामी चित्रपट ‘फिरंगी’ प्रदर्शनासाठी सज्ज झाला आहे . सोशल मीडियावर कपिल चित्रपटाचं जोरदार प्रमोशनसुद्धा करताना दिसत आहे . या चित्रपटाशी निगडीत प्रत्येक अपडेट देणाऱ्या कपिलने नुकताच त्याच्या ट्विटर अकाऊंटवर एक व्हिडिओ पोस्ट केला आहे . सोशल मीडियावर या व्हिडिओची चांगलीच चर्चा होत आहे , कारण कपिलची भाची यामध्ये ‘फिरंगी’चं प्रमोशन करताना दिसत आहे . या व्हिडिओमध्ये दीड वर्षाची समायरा अत्यंत निरागसतेने ‘ओय फिरंगी’ हे गाणं म्हणताना पाहायला मिळत आहे . व्हिडिओच्या कॅप्शनमध्ये कपिलने लिहिलंय की , ‘उफ्फ…संपूर्ण कुटुंबच अत्यंत प्रतिभावान आहे . पाहा , दीड वर्षाची माझी भाची समायरा ‘ओय फिरंगी’ हे गाणं गात आहे . ’ वाचा : कंगना रणौत ‘माऊंट एव्हरेस्ट’ सर करण्याच्या मोहिमेवर ? २७ ऑक्टोबर रोजी हे गाणं प्रदर्शित झालं होतं आणि युट्यूबवर त्याला आतापर्यंत ४१ लाख व्ह्यूज मिळाले आहेत . जीतेंद्र शाहने या गाण्याला संगीतबद्ध केलं असून सुनिधी चौहानने ते गायलं आहे . ‘फिरंगी’ हा कपिल शर्माचा दुसरा चित्रपट आहे . यापूर्वी २०१५ मध्ये त्याचा ‘किस किसको प्यार करूं’ हा चित्रपट प्रेक्षकांच्या भेटीला आला होता . यामध्ये कपिलसोबत अभिनेत्री मोनिका गिलसुद्धा भूमिका साकारणार आहे . २४ नोव्हेंबर रोजी हा चित्रपट प्रदर्शित होणार आहे .


किमान आठ तासांची झोप ही प्रत्येकाला आवश्यक आहे , पण हल्ली धाकाधकीच्या जीवनात शांत झोप मिळणे जवळपास अशक्यच आहे . टेन्शन , बदलत चाललेली जीवनशैली याचा परिणाम हळूहळू झोपेवरही होऊ लागला आहे . ताण तणावामुळे अनेकांना झोपच येत नाही किंवा खूपच कमी झोप मिळते . त्यामुळे साहाजिकच दुस - या दिवशी कामावर याचा परिणाम होतो . अपु - या झोपेमुळे चीडचीड होणे , कामात लक्ष न लागणे , डोकेदुखी , मळमळ , अॅसिडिटी यासारखे अनेक त्रास होऊ लागतात . तेव्हा हा त्रास टाळण्यासाठी या गोष्टी आवश्य करा . १ . शतपावली अनेकदा १० १२ तासांचे काम करून शरिरात त्राणच शिल्लक नसतो तेव्हा जेवून अनेक जण झोपून जातात . पण शक्य असल्यास झोपण्यापूर्वी शतपावली जरूर करा , किमान पाच मिनिटे तरी चाला . रात्रीच्या जेवण्यापूर्वीही छोट्या स्ट्रेचेस करून पाहा यांने नक्कीच फायदा होईल . २ . हलका आहार रात्री झोपण्यापूर्वी हलका आहार घ्या . जास्त खाल्ल्याने देखील त्रास होऊ शकतो , तेव्हा रात्रीच्या जेवणात हलकं फुलकं खा . शक्यतो रात्री मांसांहार करणे टाळाच . कारण मांस पचायला जड असतं . वाचा : मुलींना मेसेज करताना ‘हे’ नियम जरूर पाळा वाचा : रात्री ‘हे’ पदार्थ खाणे आवर्जुन टाळा ३ . चांगले पुस्तक वाचा झोपण्यापूर्वी एखादे चांगले पुस्तक नक्की वाचा . दिवसभरातले काम तणाव यातच आपण गुंतून गेलेलो असतो तेव्हा आपल्याला इतर गोष्टींचा विचार करायला वेळच मिळत नाही . सतत ऑफिस किंवा दुस - या दिवशीचे टेन्शन डोक्यात सुरू असतं , तेव्हा हा सगळा क्षीण घालवण्यासाठी दहा पंधरा मिनिटे का होईना काहीतरी चांगलं वाचा . ४ . वेळेत झोपणे अनेकांच्या ऑफिसच्या वेळा ठरलेल्या असतात . त्यामुळे प्रत्येक जण त्याच वेळेत झोपी जातो किंवा उठतो . अगदी सुट्टीच्या काळात पण आपल्याला त्याच वेळात जाग येते . त्यामुळे नेहमी तुम्ही ज्या वेळेत झोपता त्याच वेळेत झोपण्याचा प्रयत्न करा . हा क्रम बदलला की याचा पुढे सगळ्यावरच परिणाम दिसून येतो . . ५ . पुढच्या कामाचे वेळापत्रक ठरवा अनेकदा उद्या उठून काय करायचे याचीच गणिते डोक्यात सुरू असतात , या विचारांमुळेही झोप लागत नाही म्हणूनच शक्य असेल तर झोपण्यापूर्वीच उद्याचे प्लानिंग बनवून ठेवा .


इंटरनेट बँकींग वापरणे ही सध्या अतिशय सामान्य गोष्ट झाली आहे . या माध्यमातून मोबाईल किंवा लॅपटॉपवर बँक खाते अगदी सहज हाताळता येते . तुम्हीही स्टेट बँक ऑफ इंडियाची इंटरनेट बँकींग सुविधा वापरत असाल तर तुमच्यासाठी ही अतिशय महत्त्वाची बातमी आहे . तुम्ही तुमचा मोबाईल क्रमांक बँक खात्याशी लिंक केला नसेल तर तुम्हाला ही सुविधा वापरता येणार नाही असे बँकेने नुकतेच जाहीर केले आहे . ही घोषणा आता करण्यात आली असली तरीही येत्या १ डिसेंबरपासून हा नियम लागू होणार आहे . त्यामुळे तुम्हाला आपला इंटरनेट बँकींगचा अॅक्सेस ब्लॉक होऊ द्यायचा नसेल तर तुम्ही लवकर आपला मोबाईल क्रमांक बँक खात्याशी संलग्न करुन घ्या . अन्यथा १ डिसेंबरपासून तुमची इंटरनेट बँकींग सुविधा बंद होईल . हे टाळण्यासाठी तुमच्या जवळच्या बँकेच्या शाखेला भेट द्या . तुमचा मोबाईल क्रमांक अकाऊंटला लिंक आहे की नाही असे तपासा… १ . www . onlinesbi . com या वेबसाईटवर क्लिक करा . २ . तुमचा युजर आयडी आणि पासवर्ड टाकून लॉगइन करा . ३ . लॉगइन झाल्यानंतर My Accounts and Profile वर क्लिक करा . ४ . यातील Profile या पर्यायावर क्लिक करा . ५ . यात Personal Details / Mobile यावर क्लिक करा . ६ . याठिकाणी तुम्हाला तुमचा प्रोफाईल पासवर्ड टाकावा लागेल . ( हा पासवर्ड तुमच्या लॉगइन पासवर्डपेक्षा वेगळा असतो . ) ७ . यामध्ये तुम्हाला अकाऊंटशी लिंक केलेला तुमचा रजिस्टर केलेले नाव , मेल आयडी आणि मोबाईल नंबर दिसेल . ८ . तुम्ही आधीच मोबाईल क्रमांक लिंक केला असेल तर तो तुम्हाला याठिकाणी दिसेल . अन्यथा तुम्हाला तो लिंक करण्यासाठी जवळच्या शाखेला भेट द्यावी लागेल .


महेंद्रसिंग धोनी याने संघाच्या एकदिवसीय आणि ट्वेन्टी - २० कर्णधाराच्या पदावरून पायउतार होण्याचा अतिशय योग्य निर्णय घेतल्याचे मत युवराज सिंग याने व्यक्त केले आहे . २०१९ सालच्या विश्वचषकाच्या तयारीसाठी आपल्यानंतर संघाच्या कर्णधाराची जबाबदारी युवा खेळाडूने घ्यावी आणि त्याप्रमाणे संघ बांधणी करावी या उद्देशाने धोनीने कर्णधार पदावरून पायउतार होण्याचा घेतलेला निर्णय कौतुकास्पद आहे , असे युवराज म्हणाला . विराट कोहलीमध्ये नक्कीच नेतृत्त्व गुण आहेत आणि आगामी काळात त्यास अनुभवाची जोड मिळेल , असेही तो पुढे म्हणाला . कर्णधारपदाच्या कारकिर्दीत धोनीने केलेल्या अफलातून कामगिरीचे युवराज तोंडभरून कौतुक केले . धोनीच्या नेतृत्त्वाखाली आम्ही ट्वेन्टी , एकदिवसीय विश्वचषकासह चॅम्पियन्स करंडक स्पर्धा देखील जिंकली . याशिवाय कसोटी क्रमवारीत संघाने अव्वल स्थान देखील प्राप्त केले . अशी कामगिरी आजवर किती कर्णधारांनी केली आहे हे मला माहित नाही . पण धोनीसारखे यश मोजक्याच कर्णधारांना मिळाले आहे , असेही युवराज सिंगने सांगितले . रणजी विश्वातील लक्षवेधी कामगिरीनंतर युवराज सिंग याचे इंग्लंडविरुद्धच्या एकदिवसीय आणि ट्वेन्टी - २० मालिकेत भारतीय संघात पुनरागमन होणार आहे . येत्या १५ जानेवारी रोजी पुण्यात भारतीय संघाचा इंग्लंडविरुद्ध पहिला एकदिवसीय सामना खेळवला जाणार आहे . युवराजच्या निवडीनंतर त्याच्या फिटनेसला घेऊन सोशल मीडियावर बरीच उलटसुलट चर्चा सुरू झाली . वाढते वय आणि कॅन्सरवर मात केल्यानंतर निर्माण झालेल्या अडचणींवर मात करण्यासाठी फिटनेवर अधिक भर देण्याची गरज असल्याचे खुद्द युवराजने देखील मान्य केले होते . तो म्हणाला की , मी जे काही करेन ते अतिशय काळजीपूर्वक करण्याची गरज आहे . फिटनेसचे शास्त्र आता अधिक प्रगत झाले आहे . त्यामुळे मी कशापद्धतीने सराव करतो हे खूप महत्त्वाचे असणार आहे . भारतीय संघातील प्रत्येक खेळाडूवर नजर टाकल्यास प्रत्येक जण शारीरिकदृष्ट्या फिट असल्याचे दिसून येते . मानसिक बळ वाढविण्यासाठी तुम्ही शारीरिक पातळीवर फिट असणे महत्त्वाचे आहे . भारतीय संघ इंग्लंडविरुद्द तीन एकदिवसीय आणि तीन ट्वेन्टी - २० सामने खेळणार आहे . कसोटी संघाचे यशस्वीरित्या नेतृत्त्व करणाऱया विराट कोहलीकडे भारतीय संघाच्या एकदिवसीय आणि ट्वेन्टी - २० संघाचेही नेतृत्त्व सोपविण्यात आले आहे . धोनी कर्णधार नसला तरी त्याचा भारतीय संघात एक खेळाडू म्हणून समावेश असणार आहे .


‘सरबजित’ या चित्रपटातील प्रभावी अभिनयानंतर अभिनेता रणदीप हुड्डाचा त्याच्या आगामी ‘बॅटल ऑफ सारागढी’ या चित्रपटातील पहिला लूक नुकताच प्रदर्शित करण्यात आला आहे . रणदीप हुड्डाने त्याच्या ट्विटर अकाउंटवरुनही हा ‘फर्स्ट लूक’ ट्विट केला आहे . या चित्रपटात रणदीप हवालदार इशर सिंगची भूमिका साकारणार आहे . १८९७ला लढल्या गेलेल्या सारागढीच्या लढाईवर या चित्रपटाचे कथानक आधारलेले आहे . ‘नॉर्थ - वेस्ट फ्रंटिअरवर ब्रिटिश इंडियन आर्मी’ आणि अफगाणांमध्ये लढल्या गेलेल्या युद्धावर हा चित्रपट भाष्य करणार आहे . अफगाण आक्रमणकर्त्यांना रोखताना या युद्धात अनेक शीख सैनिकांना वीरमरण आले होते , याचे चित्रण या चित्रपटात पाहायला मिळणार आहे . या भूमिकेसाठी रणदीप हुड्डा खास प्रशिक्षण घेत शिखांचा इतिहास आणि त्यांच्या राहणीमानाचा जवळून अभ्यास करणार आहे . तसेच या चित्रपटाचे चित्रीकरण पंजाब , चंडीगढ आणि उत्तर भारतातील काही प्रांतात होणार आहे , अशी माहिती सूत्रांनी दिली आहे . ‘बॅटल ऑफ सारागढी’ या चित्रपटाचे दिग्दर्शन बॉलिवुडमधले ख्यातनाम दिग्दर्शक राजकुमार संतोषी करणार आहेत . १२ सप्टेंबरपासून अमृतसरच्या सारागढी गुरुद्वाऱ्यातून या चित्रपटाच्या चित्रूकरणास शुभारंभ होणार आहे , असे वृत्त सूत्रांमार्फत मिळत आहे . ‘बॅटल ऑफ सारागढी’ याच चित्रपटाच्या पार्श्वभूमीवर आधारीत अभिनेता अजय देवगणचा ‘सन्स ऑफ सरदार’ हा चित्रपटही लवकरच प्रेक्षकांच्या भेटीस येणार आहे . ‘सन्स ऑफ सरदार’ची पहिली झलकही नुकतीच अजय देवगणने ट्विट केली होती . त्यामुळे जवळपास एकसारख्याच कथानकाचा आधार घेत या दोन कलाकारांपैकी प्रेक्षकांना कोणता चित्रपट जास्त भावणार हे येणाऱ्या काळातच समजणार आहे .


हिंदी सिनेसृष्टीतील अभिनेत्री श्रीदेवी यांचे दुबईत निधन झाले . त्यांचे पार्थिव आज दुपारपर्यंत किंवा संध्याकाळपर्यंत मुंबईत आणले जाईल असे समजते आहे . दरम्यान गायक सोनू निगम यांनी श्रीदेवी यांचा शेवटचा व्हिडिओ ट्विट केला आहे . श्रीदेवी त्यांच्या कुटुंबीयांसह दुबई येथे लग्नसोहळ्यासाठी गेल्या होत्या . त्याच लग्न सोहळ्या दरम्यान त्यांना हृदयविकाराचा झटका आला आणि त्या कोसळल्या . त्यातच त्यांचा अंत झाला . श्रीदेवी ज्या विवाह सोहळ्यासाठी दुबईत गेल्या होत्या तिथलाच व्हिडिओ गायक सोनू निगम यांनी पोस्ट केला आहे . या व्हिडिओत त्या अत्यंत आनंदी आणि प्रसन्न दिसत आहेत . त्या जातील याची कल्पनाही कोणी केली नसावी असेच हा व्हिडिओ पाहून लक्षात येते आहे . दुर्दैवाने हा त्यांचा शेवटचा व्हिडिओ ठरला आहे . पाहा व्हिडिओ श्रीदेवी यांच्या जाण्याने हिंदी सिनेसृष्टीवर शोककळा पसरली आहे . त्यांचे विविध फोटो , सिनेमातील प्रसंग पोस्ट करून अनेक कलाकार शोक व्यक्त करत आहेत . तसेच या बातमीवर विश्वासच बसत नाही अशी प्रतिक्रिया अनेकांनी दिली आहे . याशिवाय श्रीदेवी यांच्या अनेक चाहत्यांनीही श्रीदेवी यांचे फोटो , गाणी आणि सिनेमातील प्रसंग ट्विट करत त्यांना आदरांजली वाहिली आहे . पहाटे ३ च्या सुमारास ही बातमी समोर आली त्यानंतर श्रीदेवी यांच्या मुंबईतील घरासमोरही चाहत्यांनी गर्दी केली . आता त्यांचा लग्नातील शेवटचा व्हिडिओही समोर आला आहे . या लग्नाला श्रीदेवी त्यांचे पती बोनी कपूर आणि मुलगी खुशी असे तिघेजण गेले होते . याच लग्नाच्या दरम्यान त्यांना हृदय विकाराचा झटका आला .


मोबाईल कंपन्यांमध्ये सध्या जोरदार वॉर सुरु असून एकमेकांमध्ये वरचढ होण्यासाठी या कंपन्या सातत्याने नवनवीन प्लॅन जाहीर करत असतात . रिलायन्स जिओ आणि व्होडाफोनला टक्कर देण्यासाठी एअरटेलने नुकताच एक प्रीपेड प्लॅन जाहीर केला आहे . १५९ रुपयांच्या या प्लॅनमध्ये ग्राहकांना कॉलिंग आणि इंटरनेटच्या आकर्षक सुविधा मिळणार आहेत . यामध्ये ग्राहकांना रोज १ जीबी डेटा मिळणार असून अनलिमिटेड कॉलिंगची सुविधा मिळणार आहे . त्यामुळे तुम्ही जर एअरटेलचे ग्राहक असाल तर तुमच्यासाठी ही अतिशय आनंदाची बाब आहे . या प्लॅनची व्हॅलिडीटी २१ दिवसांची असून अनलिमिटेड कॉलिंगबरोबरच यामध्ये रोज १०० मेसेज मोफत मिळणार आहेत . या प्लॅनला टक्कर देणारे व्होडाफोन आणि जिओचे प्लॅन आहेत . व्होडाफोनचाही १५९ रुपयांचा प्लॅन असून जिओचा याच प्लॅनशी मिळताजुळता असलेला १४९ रुपयांचा प्लॅन आहे . मात्र व्होडाफोन २८ दिवसांची व्हॅलिडीटी देत असून बाकी सुविधा सारख्याच आहेत . तर रिलायन्स जिओ १४९ रुपयांच्या प्लॅनमध्ये मोफत कॉलिंग आणि रोज १०० मेसेज तर मिळणार आहेतच . पण सोबत रोज १ . ५ जीबी डेटा देण्यात येणार आहे . म्हणजेच ग्राहकांना एकूण ४२ जीबी डेटा मिळणार आहे . एकूणच काय तर रिलायन्स जिओमुळे स्पर्धा निर्माण झाली आणि सर्वच कंपन्यांनी आपले दर घटवले . त्यामुळे कंपन्यांना हे काही प्रमाणात हे परवडणारे नसले तरीही ग्राहकांचा मात्र यामध्ये नक्कीच फायदा आहे . याआधी काही दिवसांपूर्वीच एअरटेलने १९५ रुपयांचा प्लॅन बाजारात आणला होता . २८ दिवसांच्या या प्लॅनमध्ये रोज १ . २५ जीबी डेटा आणि रोज १०० मेसेज तसेच अनलिमिटेड कॉलिंगची सुविधा देण्यात आली होती . तर रोज १ जीबी डेटा देणारा कंपनीचा १६८ रुपयांचा प्लॅन होता . आता तोच १५९ रुपयांवर आणण्यात आला आहे .


युवापिढीमध्ये वेब सेन्सेशन म्हणून ओखळला जाणारा अमेय वाघ अखेर लग्नाच्या बेडीत अडकला आहे . रविवारी अमेयने बालमैत्रिण आणि प्रेयसी साजिरी देशपांडे हिच्याशी पुण्यात विवाह केला . अमेयचे लग्न पुण्यातील श्रृतिमंगल कार्यालयात पार पडले . अमेय आणि साजिरीला आयुष्याच्या नव्या सुरुवातीसाठी यावेळी अनेकांनी भरभरून शुभेच्छा दिल्या . लग्नात अमेय आणि साजिरी या दोघांची जोडी खूप सुंदर दिसत होती . साजिरीने लग्नावेळी नववारी साडी नेसली होती तर अमेयने शेरवानी घालून डोक्यावर फेटा बांधला होता . PHOTO : असा रंगला अमेयचा संगीत सोहळा अमेय वाघच्या लग्नाला मराठी चित्रपटसृष्टीतील अनेक कलाकार उपस्थित होते . दिलीप प्रभावळकर , मोहन जोशी , सुमित राघवन , ललित प्रभाकर , जितेंद्र जोशी , पर्ण पेठे , आलोक राजवाडे , निपुण धर्माधिकारी या लग्न सोहळ्याला उपस्थित होते . याबरोबरच ‘दिल दोस्ती दुनियादारी’ मालिकेतील सखी गोखले , स्वानंदी टिकेकर , पूजा ठोंबरे यांनीदेखील सोहळ्याला उपस्थित लावली होती . अमेयसोबत नुकतीच ‘मुरांबा’ या चित्रपटात झळकलेली अभिनेत्री मिथिला पारकरदेखील तिच्या मित्राच्या लग्नाला उपस्थित होती . आपल्या लाडक्या मित्राच्या लग्नाला सर्वांनीच बरीच धम्माल मस्ती केल्याचे दिसते . या लग्नसोहळ्यातील काही फोटो त्यांनी सोशल मीडियावर शेअर केले आहेत . लग्नविधी पूर्ण करताना अमेय आणि साजिरी निळ्या रंगाची नववारी , हातात हिरवा चुडा , नाकात नथ आणि महाराष्ट्रीय पद्धतीचे दागिने यामुळे साजिरीचे सौंदर्य अधिक खुलून आल्याचे दिसते . ‘ले बेटा सेल्फी लेले रे’ मुमेन्ट ‘मुरांबा’मधील अमेयची सहकलाकार मिथिला पालकर आणि त्याची पत्नी साजिरी देशपांडे ‘कास्टिंग काउच विथ निपुण अॅण्ड अमेय’मधील निपुण धर्माधिकारी आणि मिथिला पालकर अमेय आणि साजिरीसह सेल्फीसाठी पोज देताना सारंग , पर्ण पेठे , आलोक राजवाडे अमेयचे मित्रमंडळ अमेय वाघ आणि साजिरी देशपांडे


बॉलिवूड अभिनेता शाहिद कपूर सध्या त्याच्या कुटुंबाला सर्वतोपरी प्राधान्य देत असला तरीही काही वर्षांपूर्वी त्याच्या खासगी आयुष्याविषयी कलाविश्वात बऱ्याच चर्चा पाहायला मिळाल्या होत्या . मीरा राजपूतसोबत विवाहबंधनात अडकण्यापूर्वी शाहिदची प्रेमप्रकरणं बरीच गाजली . मुख्य म्हणजे मीराशी त्याचं लग्न झाल्यानंतरही हा अभिनेता लव्ह मॅरेज कसं करु शकतो , हाच प्रश्न अनेकांच्या मनात घर करत होता . त्यामागची कारणं काही नव्याने सांगण्याची गरज नाही . सध्याही बॉलिवूडचा हा ‘परफेक्ट फॅमिली मॅन’ त्याच्या खासगी आयुष्यामुळे चर्चेत आला आहे . यावेळी निमित्त आहे ते म्हणजे अभिनेत्री नेहा धुपियाचा चॅट शो , ‘बीएफएफ्स विथ वोग’ . सोशल मीडियावर नुकताच या चॅट शोचा प्रोमो पोस्ट करण्यात आला आहे . ज्यामध्ये शाहिद कपूर आणि त्याच्या पत्नीची उपस्थिती पाहायला मिळत आहे . या प्रोमोमध्ये शाहिद आणि मीराची केमिस्ट्रीसुद्धा पाहण्याजोगी आहे . अशा या धमाल कार्यक्रमात गप्पांच्या ओघात नेहाने शाहिदला त्याच्या प्रेमप्रकरणांशी संबंधित काही प्रश्न विचारले . अर्थात ते प्रश्न विनोदी अंगाने विचारण्यात आले होते , ज्याचं उत्तर देत चक्क पत्नी मीरासमोर शाहिदने त्याच्या प्रेमप्रकरणांविषयी वक्तव्य केल्याचं पाहायला मिळालं . प्रेमाच्या बाबतीत आपण कसे अपयशी ठरलो आणि कितीजणांनी आपल्याया या प्रवासात दगा दिला याचा उलगडा त्याने केला . प्रेमात दगा दिल्याच्या प्रश्नावर शाहिदने खरं सांगायचं तर एक , आणि… . असं म्हणत त्याने बोलताना घेतलेला मोठा विराम पाहता त्याच्या बोलण्याचा रोख नेमका कोणाकडे आहे , याचा अनेकांनाच अंदाज आला असावा . मीरासोबत लग्न करण्यापूर्वी शाहिदचं नाव प्रियांका चोप्रा , सोनाक्षी सिन्हा , विद्या बालन यांच्याशी जोडलं गेलं होतं . मुख्य म्हणजे अभिनेत्री करिना कपूर आणि त्याच्या प्रेमप्रकरणाविषयीच्या बऱ्याच गोष्टी काही वर्षांपूर्वी समोर आल्या होत्या . विविध कार्यक्रमांनाही त्यांची एकत्र उपस्थिती पाहायला मिळालेली . तेव्हा आता शाहिदने त्याच्या प्रेमप्रकरणांविषयी नेमका कोणता आणि काय उलगडा केला आहे , हे लवकरच कळेल .


बॉलिवूड अभिनेता रणबीर कपूर त्याच्या खासगी आयुष्याविषयी मौन बाळगणं पसंत करतो . अभिनेत्री कतरिना कैफसोबत रिलेशनशीपमध्ये असतानाही त्याने त्याबद्दल काही सांगितले नाही . तसेच , तिच्याशी ब्रेक अप झाल्यानंतरही तो एक दोन मुलाखती वगळता कधीच काही बोलला नाही . पण , त्याच्या आयुष्यातील हा खासगी प्रश्न नॅशनल टेलिव्हिनजवर विचारण्याच साहस एकच व्यक्ती करू शकत होता आणि त्याने तसं केलंही . तो व्यक्ती म्हणजे दिग्दर्शक , निर्माता करण जोहर . करण जोहरने गेल्या ‘कॉफी विथ करण’च्या सिझनसाठी चक्क रणबीर कपूर आणि रणवीर सिंग यांना एकत्र बोलावलं होतं . या दोन्ही अभिनेत्यांचे नाव दीपिका पदुकोणशी जोडलं गेलेलं असल्यामुळे त्यांचे असं एकत्र येण सर्वांनाच आश्चर्याचा धक्का देणारं होतं . एकेकाळी रणबीर आणि दीपिका एकमेकांना डेट करत होते . त्यावेळी , दीपिकाने आरके ( RK ) टॅटू तिच्या मानेवर गोंदवला होता . हा टॅटू आजही तिच्या मानेवर आहे . पण , जेव्हा रणबीर आणि रणवीर एकत्र आले तेव्हा त्यांनी आपल्या परीने पूर्ण प्रयत्न करत मनोरंजक असा एपिसोड केला . वाचा : लंडनमध्ये हरवली या अभिनेत्याची बाईक एका टिव्ही मुलाखतीत रणबीरला कॉफी विथ करण ही एक उत्तम संकल्पना असल्याचं तुला वाटत का ? असा प्रश्न विचारण्यात आलेला . त्यावर रणबीर म्हणाला की , तुम्ही करणला चांगलेच ओळखून आहात . तो समोरच्यासाठी अगदी आरामदायी वातवारण तयार करतो . त्यामुळे तुम्ही त्याच्याशी गप्पा मारण्यात अगदी गुंग होऊन जाता . पण , त्याचवेळी तुम्हाला लाखो , करोडो लोक बघत असतात आणि ते तुमचा प्रत्येक शब्द गंभीरपणे घेतात . यामुळे अखेर तुम्हालाच त्रास सहन करावा लागतो . मी आता कॉफी विथ करणला कंटाळलोय . या सिझनसाठी माझ्यावर दबाव टाकण्यात आला होता . मी करणला म्हणालेलो मला यावेळी शोमध्ये नाही यायचं . मी आणि अनुष्का याचा निषेध करणार असून , हे सगळं थांबवण्यासाठी संपूर्ण चित्रपसृष्टीला एकत्र आणणार आहोत . तो या सगळ्यातून पैसा कमवतोय . आम्ही तेथे जातो आणि त्यानंतर वर्षभर त्याचा त्रास आम्हाला सहन करावा लागतो . हे काही बरोबर नाही . वाचा : कपिल शर्माच्या मागची साडेसाती संपता संपेना रणबीरने करण जोहरच्या ‘ऐ दिल है मुश्किल’ चित्रपटात काम केले होते . या दोघांमध्ये चांगले मैत्रीचे संबंध आहेत . पण रणबीरच्या या उत्तरावर करण काय प्रतिक्रिया देणार हे पाहणं महत्त्वाचं ठरणार आहे .


भारत विरुद्ध इंग्लंडचा चौथा कसोटी सामना वानखेडे मैदानावर होण्यापूर्वीच भारतीय खेळाडू अजिंक्य रहाणे दुखापतीमुळे खेळू शकणार नाही . यामुळे मनिष पांडेला संघात संधी देण्यात आली आहे , अशी घोषणा भारतीय क्रिकेट नियामक मंडळाने ( बीसीसीआय ) आज ( बुधवार ) केली . इंग्लंडविरुद्ध झालेल्या तीन सामन्यांमध्ये रहाणे धावा करण्यात अपयशी ठरला होता . परंतु , घरच्या मैदानवर तो चांगल्या धावा करेल , अशी चाहत्यांची अपेक्षा होती . सरावादरम्यान रहाणेच्या उजव्या हाताच्या बोटाला दुखापत झाल्याने तो उर्वरित दोन कसोटी सामने खेळू शकणार नाही . रहाणेच्या जागी संघात युवा खेळाडू मनिष पांडे याला संधी देण्यात आली आहे , असे बीसीसीआयने प्रसिद्धीसाठी दिलेल्या पत्रकात म्हटले आहे . मुंबई येथील वानखेडे मैदानावर गुरुवारी ( ता . 8 ) चौथा कसोटी सामना होत आहे तर चेन्नई येथे 16 डिसेंबर रोजी पाचवा सामना होणार आहे . यामुळे पुढील दोन्हीही सामने रहाणे खेळू शकणार नाही . भारतीय कसोटी संघाचा रहाणे उपकर्णधार आहे . इंग्लडविरुद्ध झालेल्या तीन कसोटी सामन्यांमध्ये त्याने केवळ 63 धावा केल्या आहेत .


व्हॅलेंटाइन डे हा अनेकांसाठीच खास दिवस . प्रेम व्यक्त करण्याचा , आपल्या भावना प्रिय व्यक्तीपर्यंत पोहोचवण्याचा हा दिवस . या दिवशी विवाहबंधनात अडकण्याचीही अनेक प्रेमीयुगुलांची इच्छा असते . यामध्ये सेलिब्रिटीही अपवाद ठरत नाही . १४ फेब्रुवारी रोजी लग्नबंधनात अडकलेले बरेच सेलिब्रिटी कपल्स आहेत . १ . संजय दत्त आणि रिया पिल्लई लग्नाची तारीख - १४ फेब्रुवारी १९९८ अभिनेता संजय दत्तने त्याची प्रेयसी रिया पिल्लईशी मुंबईतील एका मंदिरात व्हॅलेंटाइन डेला लग्न केले होते . खरंतर हे एक सिक्रेट मॅरेज होतं . पण काही वर्षांनी हे दोघे विभक्त झाले . त्यानंतर संजयने मान्यताशी तर रियाने टेनिस खेळाडू लिएंडर पेसशी लग्न केले . २ . अर्शद वारसी आणि मारिया गोरेट्टी लग्नाची तारीख - १४ फेब्रुवारी १९९९ ‘मुन्नाभाई’ सीरिज फेम सर्कीट म्हणजेच अभिनेता अर्शद वारसी याने विवाहबंधनात अडकण्यासाठी व्हॅलेंटाइन डेचाच मुहूर्त निवडला . जवळपास आठ वर्षे एकमेकांना डेट केल्यानंतर अर्शद आणि मारिया १९९९ मध्ये विवाहबद्ध झाले . ३ . राम कपूर आणि गौतमी गाडगिळ लग्नाची तारीख - १४ फेब्रुवारी २००३ टीव्ही इंडस्ट्रीमधील सर्वांत रोमॅण्टिक कपल म्हणून ओळखले जाणारे राम कपूर आणि गौतमी गाडगिळ यांच्या लग्नाला आता १५ वर्षे पूर्ण झाली आहेत . या दोघांनी १४ फेब्रुवारी २००३ मध्ये लग्न केले होते . दोघांना एक मुलगी आणि एक मुलगा आहे . गौतमीचे हे दुसरे लग्न असून प्रसिद्ध व्यावसायिक फोटोग्राफर मधूर श्रॉफसोबत तिने लग्न केले होते . मात्र हे लग्न फार काळ टिकलं नाही आणि त्यांचा घटस्फोट झाला . ४ . मंदिरा बेदी आणि राज कौशल लग्नाची तारीख - १४ फेब्रुवारी १९९९ मंदिरा बेदीने व्हॅलेंटाइन डेलाच बॉलिवूड दिग्दर्शक राज कौशलशी लग्न केले होते . दोघांना एक मुलगा असून त्याचे नाव वीर असे आहे . ५ . रुस्लान मुमताज आणि निराली मेहता लग्नाची तारीख - १४ फेब्रुवारी २०१४ टेलिव्हिजन मालिका ‘कहता है दिल जी ले जरा’ फेम रुस्तानची निरालीशी पहिली भेट एका डान्स अकॅडमीत झाली होती . काही वर्षे एकमेकांना डेट केल्यानंतर २०१४ मध्ये या दोघांनी नोंदणी पद्धतीने लग्न केले . त्यानंतर २ मार्च २०१४ रोजी पारंपरिक गुजराती पद्धतीने पुन्हा एकदा विवाहबंधनात अडकले .


हिंदी चित्रपटसृष्टीमध्ये आदबीने नाव घेतल्या जाणाऱ्या कलाकारांच्या यादीत अभिनेता अमिताभ बच्चन यांचे नाव अग्रस्थानी आहे . विविध समाजहिताच्या कामांसाठी राबविण्यात आलेल्या उपक्रमांमध्ये हिरीरिने पुढे सरसावणाऱ्या अमिताभ बच्चन यांनी त्यांच्या राहत्या बंगल्यावर देशाचा राष्ट्रध्वज फडकवला आहे . बच्चन यांनी त्यांच्या ट्विटर अकाऊंटवरुन ट्विट करत याबाबतची माहिती दिली . बंगल्यावर फडकणाऱ्या तिरंग्याचा फोटो पोस्ट करत त्यांनी लिहिलेय की , ‘मी मोठ्या अभिमानाने माझ्या घरावर तिरंगा फडकवला आहे ; आणि तुम्ही ? तुम्हीही असे केले पाहिजे . . ’ बिग बींच्या या ट्विटने सध्या अनेकांचेच लक्ष वेधले आहे . हा तिरंगा फडकवण्यामागे नेमके कारण काय असावे ? असा प्रश्नही अनेकांच्या मनात घर करत आहे . या एका फोटोमुळे सध्या अनेकांच्या नजरा बिग बींच्या सोशल मीडिया पोस्टकडे लागून राहिल्या आहेत , असे म्हणालायला हरकत नाही . दरम्यान , अमिताभ बच्चन यांचे देशप्रेम आपण जाणतोच . एक कलाकार म्हणून ते जितके लोकप्रिय आहेत तितकेच एक भारतीय म्हणूनही ते नेहमीच आपल्या देशाचे नाव उंचावण्यासाठी प्रयत्नशील असतात . देशासाठी उल्लेखनीय कामगिरी बजावणाऱ्यांनाही बिग बी नेहमीच पाठिंबा देतात . सरकारतर्फे राबविण्यात येणाऱ्या बऱ्याच योजनांचे ब्रॅण्ड अॅम्बेसिडरपद त्यांनी आजवर भूषवले आहे . सध्या बिग बी चित्रपट वर्तुळात चर्चेत आहेत ते म्हणजे ‘ठग्स ऑफ हिंदोस्तान’ या चित्रपटामुळे . या चित्रपटामधून अमिताभ बच्चन आणि आमिर खान पहिल्यांदाच रुपेरी पडद्यावर एकत्र झळकणार आहेत . महानायक अमिताभ आणि परफेक्शनिस्ट आमिर खान यांच्या एकत्र येण्याने या चित्रपटाबाबत प्रेक्षकांमध्येही कमालीची उत्सुकता पाहायला मिळत आहे . ‘ठग्स ऑफ हिंदोस्तान’ या चित्रपटात स्वातंत्र्यपूर्व काळ दाखवण्यात येणार असून , फिलिप मिडॉस टेलर यांच्या ‘कन्फेशन ऑफ ठग्स’ या कादंबरीवर चित्रपटाचे कथानक आधारलेले आहे .


अमायोट्रॉपिक लॅटरल स्केरॉसिस या रोगावर दोन दशकात प्रथमच अमेरिकेत एका नवीन औषधास मान्यता देण्यात आली आहे . अमेरिकी अन्न व औषध प्रशासनाने गेल्या आठवडय़ात मान्यता दिलेल्या या औषधाचे नाव रॅडिकावा म्हणजे एडराव्होन असे आहे . त्याचा वापर अमायोट्रॉपिक लॅटरल स्केरॉसिस ( एएलएस ) म्हणजे लो घेरिंग आजारावर होतो . एएलएस हा दुर्मीळ आजार असून त्यात मेंदूतील चेतापेशी मरतात व त्यामुळे स्नायूवरील ताबा जातो . जपानमध्ये रॅडिकावा म्हणजे एडराव्होन हे औषध आधी मंजूर करण्यात आले होते पण अमेरिकेत ते मंजूर होण्यासाठी वाट पाहावी लागली . असे न्यूरोलॉजी प्रॉडक्ट्स विभागाचे उपसंचालक एरिक बास्टिंग्ज यांनी सांगितले . एफडीएने प्रथमच नवीन औषध मंजूर केले आहे व अनेक वर्षांत कुठलेच नवे औषध मंजूर करण्यात आले नव्हते . एएलएसमुळे चेतापेशी मरतात व त्यामुळे स्नायू कमकुवत होतात . नंतर त्यातून पक्षाघातही होतो . यूएस सेंटर्स फॉर डिसीज कंट्रोल अॅण्ड प्रिव्हेन्शन या संस्थेच्या मते १२ ते १५ हजार लोकांना अमेरिकेत एएलएस आहे . यातील लोक श्वसनाच्या विकाराने ३ ते ५ वर्षांत मरतात . रॅडिकावा हे नसेत टोचण्याचे औषध असून ते अनुभवी डॉक्टरच देऊ शकतात , सुरुवातीला १४ दिवस रोज व नंतर १४ दिवस औषधमुक्त असे त्याचे उपचारचक्र आहे . नंतर १० दिवस औषध दिले जाते व १४ दिवस दिले जात नाही . या औषधाचे अनेक दुष्परिणाम अधिक आहेत , कारण त्यात सोडियम हायसल्फाइड असते .


मनोरंजन विश्वातील कोणत्याही सेलिब्रिटीला एकट्याला जेवढं प्रेम मिळतं त्याहून जास्तच प्रेम जेव्हा त्या सेलिब्रिटींचे दोनाचे चार हात होतात तेव्हा मिळतं . त्यापैकीच एक प्रसिद्ध टेलिव्हिजन जोडी म्हणजे संदीप बसवाना आणि अश्लेषा सावंत . ‘क्योंकी साँस भी कभी बहू थी’ या मालिकेतील भूमिकांमुळे ही जोडी प्रसिद्धीस आली होती . संदिपने साहिल नावाची व्यक्तिरेखा तर अश्लेषाने गौतमच्या पत्नीची भूमिका साकारली होती . याच मालिकेच्या सेटवर या दोघांची मैत्री झाली आणि हळूहळू या मैत्रीचे प्रेमात रुपांतर झाले . २००२ सालापासून एकत्र असलेले हे प्रेमीयुगुल गेल्या १४ वर्षांपासून लिव्ह इन रिलेशनशीपमध्ये आहे . वाचा : दहावीच्या निकालानंतर रिंकू या क्षेत्राची करणार निवड ? एका वृत्तपत्राला दिलेल्या मुलाखतीत अश्लेषा म्हणाली की , मी एका छोट्या भागातून आल्यामुळे प्रत्येकजण माझे संरक्षण करण्याचा प्रयत्न करत होते . त्यांनी मला संदीपपासून दूर राहण्याचाही सल्ला दिला . तर संदीप म्हणाला की , आम्ही आधी चांगले मित्र होतो . त्यानंतर ती एकदा माझ्या घरी आली आणि त्यानंतर कधीच परत गेली नाही . आम्ही एकमेकांना अजूनपर्यंत कोणतही वचन दिलेलं नाही . आम्ही दोघ एकमेकांसोबत आहोत हेच आमच्यासाठी पुरेसं आहे . वाचा : पोरगी पास होण्याचं सुख काय असतं ते भाऊ कदमला विचारा लग्नाविषयी विचारलं असता संदीप म्हणाला की , मी माझ्या आई - वडिलांचा ४० वर्षांचा सुखी संसार पाहिला आहे . पण , त्याचसोबत मी न टिकलेली लग्न आणि खोटी नातीदेखील पाहिली आहेत . अशावेळी दोन व्यक्तींनी एकमेकांसोबत राहण्यात काहीच अर्थ नसतो . त्यामुळे आम्ही दोघ एकमेकांना जोपर्यंत आनंदात ठेवू शकतो तोपर्यंत सोबत राहू असा निर्णय आम्ही दोघांनीही सुरुवातीपासूनच घेतला होता . मी सदैव तुझ्यावर प्रेम करत राहीन अशा आणा - भाका आम्ही दोघांनीही घेतलेल्या नाहीत . जर तिला पुढे जाऊन कधी योग्य जोडीदार मिळाला तर मी तिला अडवणार नाही . मला तिच्यासाठी नेहमीच आनंद होईल .


एकीकडे क्रिकेटची लोकप्रियता टिकून आहे एवढेच नव्हे तर वाढत आहे . दुसऱ्या बाजूला देशातील क्रिकेटचे व्यवस्थापन करणारे भारतीय क्रिकेट नियामक मंडळ ( बीसीसीआय ) मात्र सातत्याने वादाच्या भोवऱ्यात सापडत आहे . आता तर सर्वोच्च न्यायालयानेच त्याच्या कारभाराबाबत ताशेरे ओढले आहेत . या विषयासंबंधी वेगवेगळ्या भूमिका मांडणारे हे लेख . - - - - - - - - - - - - - - - - - - - - - क्रिकेटची लोकप्रियता वाढविली सुधीर आपटे एखाद्या व्यक्तीने किंवा संस्थेने उत्तुंग यश संपादन केले , की बऱ्याच लोकांना ते सहन होत नाही ; मग त्या यशात लबाडीचा किंवा भ्रष्टाचाराचा कसा मोठा वाटा आहे , याची चर्चा अहमहमिकेने चालते . ‘बीसीसीआय’च्या बाबतीत तसे झाले आहे . न्या . लोढा समितीने या संस्थेला आरोपीच्या पिंजऱ्यात उभे केले आहे आणि ही ‘टोळी’ कोणतेही नियम पाळत नाही , तेव्हा त्यांना सर्व नियमांच्या चौकटीत बसवून त्यांचे हातपाय बांधून त्यांना कारभार करणे भाग पाडणे आवश्यक आहे , असे जनतेचे मत करून देण्यात आले आहे . माध्यमेही त्याला खतपाणी घालत आहेत . वास्तव काय आहे ? ज्या खेळात आपण जागतिक पातळी गाठली आहे आणि जवळजवळ सर्वश्रेष्ठ संघ अशी प्रतिमा आपण निर्माण करू शकलो आहे , असा क्रिकेट हा एकच खेळ . या कर्तबगारीचे श्रेय खुल्या मनाने कोणाला द्यायला हवे ? अर्थातच बीसीसीआयला . अगदी लहान मुलांच्यातील कौशल्यवाढीला वाव देऊन भारतीय क्रिकेटचा पाया ही संस्था भक्कम करते . याशिवाय रणजी आणि दुलीप ट्रॉफी स्पर्धा उत्तम आयोजन करून खेळल्या जातात . यातून अनेक नवे आणि सर्व थरातील खेळाडू तयार होत आहेत . इतर सर्व खेळात खेळाडूंना चांगल्या सुविधा पुरवल्या जात नाहीत , अशी नेहमीची तक्रार असते . याउलट क्रिकेटरचौना उत्तम सुविधा दिल्यामुळे बीसीसीआयला टीकेला सामोरे जावे लागते ; पण क्रिकेटपासून मिळणारा बराचसा पैसा परत क्रिकेटच्या सुधारणांसाठी वापरण्यामुळेच क्रिकेटची भारतात सर्वांगीण प्रगती झाली आणि त्यामुळे क्रिकेटची लोकप्रियता टिकून राहिली , ती बीसीसीआयमुळे . निवड समितीत भारतातील सर्व विभागांना प्रतिनिधित्व देण्याचा प्रयत्न होतो . पूर्वी संघ निवडीमध्ये वशिलेबाजीचा आरोप नेहमी केला जात असे ; पण अलीकडे काही वर्षांत एखादा स्टुअर्ट बिन्नीचा अपवाद सोडला तर अशा टीकेला बीसीसीआयने वाव दिलेला नाही . ( आणि स्टुअर्ट बिन्नी प्रकरणात त्याचे वडील रॉजर बिन्नी यांना ‘हितसंबंधांमधील परस्परविरोध’ या मुद्द्यावर लगेचच राजीनामा द्यावा लागला ) संघातील सर्व खेळाडूंची निवड गुणवत्तेवरच केली जाते . भारतात गेल्या काही वर्षांत जागतिक दर्जाची स्टेडियस बांधण्यात आली . यामध्ये प्रांतीय संघटनांना बीसीसीआयने आर्थिक व तांत्रिक मदत केली . एमआरएफ ही द्रुतगती गोलंदाज तयार करणारी अकॅडमी जरी एका खासगी टायर कंपनीने चालू केली तरी बीसीसीआयने त्यात भाग घेऊन या संस्थेचे हात बळकट केले आहेत . एकंदरीत बीसीसीआयने भारतीय क्रिकेटसाठी मोलाचे योगदान दिले आहे , याबद्दल वाद नसावा . श्रीनिवासन या अतिमहत्त्वाकांक्षी माणसाने अनेक क्षेत्रात लुडबूड करायचा प्रयत्न केल्यामुळे आणि जावईप्रेमामुळे बीसीसीआय बदनाम झाली होती ; पण त्यांची कारकीर्द तहहयात चालू राहू शकली नाही आणि त्यांना अध्यक्षपदावरून दूर व्हावे लागले . बीसीसीआय ही धुतल्या तांदळासारखी स्वच्छ संस्था आहे , असे नाही . त्यांचे आर्थिक व्यवहार कदाचित पूर्णपणे पारदर्शक नसतील आणि त्यावर बंधने आणून ही संस्था आदर्श करण्याचा प्रयत्न जरूर करावा ; पण सर्वच प्रक्रियांमध्ये हस्तक्षेप करून चांगल्या चालवलेल्या संस्थेमध्ये उलथापालथ करण्याचा प्रयत्न होऊ नये . - - - - - - - - - - - - - - - - - - - - - - - - - - - - - ही तर निव्वळ कंपूशाही ! शैलेश नागवेकर भारतीय क्रिकेट नियामक संघटना अर्थात बीसीसीआयचे राजकारण व्यक्तिकेंद्रित असते . फार लांबची उदाहरणे नकोत ; पण गेल्या तीन वर्षांत एन . श्रीनवासन , शशांक मनोहर , जगमोहन दालमिया आणि अनुराग ठाकूर असे चार अध्यक्ष झाले ; पण श्रीनिवासन यांचा हेकेखोरपणा आणि हुकूमशाही याचे परिणाम आता भोगावे लागत आहेत . खरे तर बीसीसीआयची घटना चौकटीतील आहे , या चौकटीबाहेर कोणी जाऊ शकत नाही ; पण चौकटीचा त्रिकोण करण्यात आला आणि आता त्याचे सर्व कोन एवढे बिघडले आहेत , की बीसीसीआय प्रशासनाचे अस्तित्वच धोक्यात आले . एक काळ असा होता , की खेळाडूंचा सत्कार करायला पैसे नव्हते ; पण आता तिजोरी भरभरून वाहत आहे . प्रशासकांनी पैसा आणला ; पण त्याबरोबर शिस्त आणणे महत्त्वाचे होते . २०१३ च्या आयपीएलमधील सट्टेबाजीचा मुद्दा राहिला बाजूला ; पण बीसीसीआय प्रशासकांना अस्तित्वाची लढाई लढावी लागते आहे . सर्वोच्च न्यायालयाने याच बीबीसीसीआयमध्ये नेमके काय चालले आहे त्यांचा कारभार कसा चालतो , पारदर्शकता आहे की नाही , यासाठी लोढा समिती नियुक्त केली . आणि या समितीने व्यापक अभ्यास करून काही माजी खेळाडूंशी चर्चा करूनच शिफारशी तयार केल्या आणि झाकली मूठ उघडली . आत्तापर्यंत सर्वोत्तम वाटणारा कारभार हाच का ? बीसीसीआयने क्रिकेटच्या प्रसारासाठी कार्य केले , यात दुमत नाही . देशात विविध ठिकाणी आंतरराष्ट्रीय दर्जाची स्टेडियम तयार झाली ; पण प्रसार करत असताना आणि सुविधा देत असताना कोणाला झुकते माप तर कोणावर आकस तर ठेवण्यात आला नाही ना , अशी शंका लोढा समितीला आली , प्रश्न सुविधांचा नाही , तर पैशाचा आहे . एखादा करार करताना त्यामध्ये पारदर्शकता ठेवण्यात आली होती का ? सर्वोच्च न्यायालयानेही हाच मुद्दा उचलून धरला . ‘आयपीएल’पासून मिळणारा पैसा वाढत गेला आणि तेथूनच खऱ्या अर्थाने नजर लागली . ललित मोदी यांनी आयपीएल गंगा सुरू केली ; पण काही संघांच्या मालकी हक्कांमध्ये त्यांचा प्रत्यक्ष वा अप्रत्यक्ष सहभाग त्या वेळी श्रीनिवासन यांना खटकत होता . त्यानंतर आयपीएल कार्यालयात , ललित मोदी राहात असलेल्या हॉटेलच्या रूममध्ये छापेही पडले होते . मोदी गेले श्रीनिवासन आले . जावईकृपा करण्याच्या उपद्व्यापात त्यांना पदावरून जावे लागले . एकंदरीत , बीसीसीआयकडे येणारा पैसा यास कारणीभूत असल्याचे दिसते . त्यामुळेच सर्वोच्च न्यायालयाने यापुढे जो मोठा करार होणार आहे , त्यासाठी ताकही फुंकून प्यायला हवे , यासाठी प्रयत्न केले . आयपीएल आणि संघ मालक तसेच मीडिया हक्क यांचा दहा वर्षांचा करार २०१६ मध्ये संपत आहे . पुढचा दहा वर्षांचा करार होणार आहे . मोठमोठ्या कंपन्या , मीडिया हक्क मिळण्यास उत्सुक आहेत . त्यामध्ये कोणतीही गफलत होऊ नये , असे सर्वोच्च न्यायालयाला वाटते . म्हणूनच त्यांनी प्रत्येक आर्थिक व्यवहारात कॅगच्या प्रतिनिधींचा समावेश करण्याची शिफारस मान्य केली . बीसीसीआयकडून सर्व खर्चाची माहिती त्यांच्या संकेतस्थळावर प्रसिद्ध करते तरी लोढा समिती आणि सर्वोच्च न्यायालयाचा त्यांच्यावर विश्वास का बसत नाही हा प्रश्न सर्वसामान्यांनाही पडतो .


दिवाळीमध्ये जर तुम्ही आयफोन खरेदी करण्याचा विचार करत असाल , तर अॅमेझॉनचा ग्रेट इंडियन फेस्टिव्हल सेल तुमच्यासाठी चांगली संधी आहे . या सेलमध्ये आयफोनच्या अनेक मॉडेल्सवर डिस्काउंट आणि कॅशबॅकची ऑफर आहे . यामध्ये आयफोनचे लेटेस्ट फोन iPhone XS , iPhone XS Max आणि iPhone XR यांचाही समावेश आहे . तसं पाहायला गेलं तर iPhone 6 हा जुना फोन आहे , पण सॉफ्टवेअर अपडेटमुळे आज देखील हा फोन युजर्सच्या पसंतीस उतरत आहे . ग्रेट इंडियन फेस्टिव्हल सेलमध्ये हा फोन अवघ्या 3 हजार 999 रुपयांमध्ये खरेदी करु शकतात . म्हणजे , कंपनीने आयफोन 6 वर शानदार एक्सचेंज ऑफर आणली आहे . या सेलमध्ये आयफोन 6 ची किंमत 19 हजार 999 रुपये ठेवण्यात आली आहे . यासोबत कंपनी 16 हजार रुपयांची एक्सचेंज ऑफर देत आहे . ज्यांना हा फोन खरेदी करायची इच्छा असेल , ते आपल्या जुन्या फोनची एक्सचेंज ऑफरमध्ये किती किंमत मिळेल हे अॅमेझॉनवर पाहू शकतात . त्यानंतर उर्वरीत पैसे भरुन आयफोन 6 खरेदी करु शकतील . जर तुमच्या जुन्या फोनची किंमत 16 हजार इतकी मिळत असेल तर केवळ 3 हजार 999 रुपयांमध्ये हा फोन तुमचा होऊ शकतो . याशिवाय , एचडीएफसी बँकेचं कार्ड वापरून 1500 रुपये अतिरिक्त कॅशबॅक , अॅमेझॉन पे बॅलेंस अॅप वापरून 1000 रुपये अतिरिक्त कॅशबॅक मिळेल .


सलमान खान . . . बॉलीवूडचा हा मस्तमौला हिरो . तो त्याची मते नेहमीच स्पष्ट मांडत आला आहे . मैत्री - जिव्हाळा आणि प्रेमाबद्दल सलमान काय कधी बोलेल अशी अपेक्षा नव्हती कुणालाही . तो याबाबतीत सेन्सिटिव्ह मानला जात असला तरी तो याबद्दल फार काही बोलत नाही ; पण कालचा प्रसंग थोडा वेगळा होता . तो होता आशा पारेख यांच्या " आशा पारेख . . . अ हिट गर्ल ' या आत्मचरित्राच्या प्रकाशन सोहळ्याला आला होता . तेव्हा तो म्हणाला , की सायरा आंटी , शम्मी आंटी , साधना आंटी , नंदा आंटी तसेच माझी आई हेलन यांच्यामध्ये चांगली मैत्री होती . एकमेकांबद्दल आदर होता . प्रेमही होते . तेव्हाची मैत्री आणि तो जिव्हाळा आता दिसत नाही . आजच्या अभिनेत्रींनी त्यांच्याकडून काही तरी शिकले पाहिजे . सलमान बोलताना थोडा भावूक झाला , म्हणाला , आशा पारेख यांच्या जीवनात अनेक चढ - उतार आलेत . ते सगळे या पुस्तकात आहेत ; पण आपल्या आयुष्यातल्या या साऱ्या गोष्टी सांगणे हे फार कठीण . . . मुळातच आत्मचरित्र लिहिणे ही सोपी बाब नाहीच . मी माझे आत्मचरित्र कधीच लिहू शकणार नाही . सलमानच्या या म्हणण्यानंतर उपस्थितांच्या मनात त्याच्या आयुष्यातल्या काही प्रसंगाची उजळणी नक्कीच झाली असेल ! आशा पारेख यांचे हे आत्मचरित्र सलमान खानच्या हस्ते नुकतेच प्रकाशित करण्यात आले . असे सांगतात की त्यांनी आत्मचरित्र लिहावे हा आग्रह सलमानचाच होता . हेलन आणि आशा पारेख खूपच चांगल्या मैत्रिणी आहेत . त्यांचे येणे - जाणे होतच असते ; पण असे कळते की आशाजींनी एक अट घातली होती की , आत्मचरित्राची प्रस्तावना सलमानने लिहावी . सलमानने त्यांचा आग्रह टाळला नाही . त्यामुळे आत्मचरित्र नाही ; पण प्रस्तावना तर लिहिलीय सलमानने . या पुस्तक प्रकाशन सोहळ्याला हेलनसह वहिदा रेहमान , धर्मेंद्र , जितेंद्र , अरुणा इराणी , जॅकी श्रॉफ , प्यारेलाल , इम्रान खान असा बॉलीवूडमधील " गतःकाल ' उपस्थित होता !


मॅन्युएल नेऊर हा आठ महिने दुखापतीमुळे स्पर्धात्मक फुटबॉलपासून दूर होता . पुनरागमनाच्या सामन्यात अपयशी ठरला , तरीही जर्मनीचे मार्गदर्शक जोशीम लोव यांनी तोच आपला प्रथम पसंतीचा गोलरक्षक असेल , असे जाहीर केले . नेऊर याला संघात ठेवताना लेरॉय सॅन याला वगळण्यात आले . प्रीमियर लीगमध्ये त्याने प्रभावी कामगिरी केली होती ; पण त्याच्याऐवजी जर्मनी लीगमध्ये यशस्वी ठरलेल्या ज्युलियन ब्रॅंड्त याला पसंती देण्यात आली . संघातील खेळाडूंची संख्या कमी करणे , त्यांना हा निर्णय सांगणे , त्यांचे सांत्वन करणे खूपच त्रासदायक असते , असे लोव यांनी सांगितले . लोव यांनी 13 खेळाडूंना विश्वकरंडक पदार्पणाची संधी दिली आहे . त्याचवेळी गतस्पर्धेत खेळलेल्या नऊ जणांनीच स्थान राखले आहे . वर्ल्ड कप न खेळलेल्या खेळाडूंत मार्विन प्लॅटेनहार्ड हा सर्वांत अननुभवी आहे . तो जर्मनीकडून यापूर्वी केवळ सहा लढती खेळला आहे . अर्थात , लोव ऐनवेळी संघात काही बदल करू शकतील , असा अभ्यासकांचा अंदाज आहे . स्पर्धेतील आपल्या पहिल्या लढतीपूर्वी 24 तास अगोदर संघात बदल करण्याची मुभा असते . जर्मनीची स्पर्धेतील पहिली लढत 16 जूनला आहे . कोम्पनीचा संघात समावेश ब्रसेल्स ः बेल्जियमने व्हिन्सेंट कोम्पनी याचा विश्वकरंडकाच्या अंतिम संघात समावेश केला ; पण लॉरेंत किमान याला राखीव खेळाडू ठेवतच हा संघ जाहीर केला . डेन्मार्कने त्यामुळे 23 ऐवजी 24 खेळाडूंचा संघ जाहीर केला . विश्वकरंडक स्पर्धा नियमानुसार स्पर्धेतील पहिल्या लढतीपूर्वी 24 तास अगोदर 23 खेळाडूंचा अंतिम संघ जाहीर करणे बंधनकारक आहे . डेन्मार्कची सलामीची लढत 18 जूनला आहे . अल आबेदला वगळले सौदी अरेबियाने विंगर नवाफ अल आबेदला वगळले आहे . पात्रता स्पर्धेत , तसेच दोन वर्षांपूर्वीच्या आशिया स्पर्धेत त्याने प्रभावी कामगिरी केली होती . पण त्याला काही महिन्यांपासून दुखापतीने सतावले होते . त्याच्यासह पात्रता स्पर्धेसाठी सातत्याने पसंती दिलेल्या गोलरक्षक आसफ क्वार्नी , दोन बचावपटू आणि एका मध्यरक्षकास वगळण्यात आले . सालाहला खेळण्याची आशा दुखापतीतून सावरत असलेला मोहंमद सालाह विश्वकरंडक स्पर्धा खेळण्याची आशा बाळगून आहे . चॅम्पियन्स लीग स्पर्धेतील अंतिम लढत खेळताना तो जखमी झाला होता . आता त्याने जिम्नॅशियममध्ये तयार होत असतानाच फोटो ट्विट करताना गुड फिलिंग असे म्हटले आहे . त्याला तीन आठवडे ब्रेक घ्यावा लागेल , अशी भीती इजिप्त फुटबॉल पदाधिकाऱ्यांनी व्यक्त केली आहे .


रणवीर सिंग अलाउद्दीन खिल्जीच्या रुपात कसा दिसेल हाच प्रश्न चाहत्यांच्या मनात घर करत होता . प्रेक्षकांची उत्सुकता शिगेला पोहोलची असतानाच सरतेशेवटी ‘पद्मावती’ या चित्रपटातील त्याच्या लूकवरुन पडदा उचलण्यात आला . या लूकमध्ये रणवीरच्या डोळ्यांमध्ये सूडाग्नी पाहायला मिळत होता . सोशल मीडियावर त्याच्या या लूकची बरीच प्रशंसाही करण्यात आली . सोशल मीडियावर रणवीरच्या या लूकसोबतच बॉलिवूड विश्वातील आणखी काही चर्चासुद्धा रंगल्या होत्या . ज्यामध्ये लास वेगासमध्ये झालेल्या अतिरेकी हल्ल्याचेही पडसाद उमटल्याचं पाहायला मिळालं . त्याव्यतिरिक्त लिएँडर पेसच्या खासगी आयुष्यात आलेलं वादळ , ऋषी कपूर यांनी पत्रकारांनी दिलेली धमकी या विषयांनासुद्धा बरीच हवा मिळाली . ब्लू व्हेलचा सामना करण्यासाठी येतोय ‘कासव’ अतिरेकी हल्ल्यानंतर २१५ कोटींच्या चित्रपटाचा प्रीमियर रद्द घरगुती हिंसाचार प्रकरणी लिएँडर पेसच्या अडचणीत वाढ …नाहीतर मी तुम्हाला मारेन , ऋषी कपूर यांची पत्रकारांना धमकी गैरवर्तनामुळे त्याला कॉलेजमधून निलंबित केलं होतं ; आदित्यच्या कॉलेजमधील विद्यार्थिनीचं ट्विट आघाडीची अभिनेत्री साकारणार कपिल देव यांच्या पत्नीची भूमिका तृतीयपंथीयांच्या रुपात समोर आले शक्ती कपूर ‘स्टार किड’ला मागे टाकत नवअभिनेत्रीने मिळवला १५० कोटींचा चित्रपट ‘पद्मावती’चे पोस्टर पाहून जॉनने घेतला मोठा निर्णय !


न्यायालयीन व्यवस्थेवर चुरचुरीत भाष्य करणारा राष्ट्रीय पुरस्कार विजेत्या ‘जॉली एलएलबी’ सिनेमाच्या सिक्वेलच्या चित्रीकरणाला सुरूवात झाली . यावेळी सिनेमात मुख्य भूमिकेत अभिनेता अक्षय कुमार पाहायला मिळणार आहे . खुद्द अक्षय कुमारने आपल्या ट्विटर अकाऊंटवर या सिनेमातील आपल्या भूमिकेचे छायाचित्र ट्विट केले होते . सिनेमात अक्षय कुमार वकीलाच्या भूमिकेत दिसणार आहे . २०१३ साली ‘जॉली एलएलबी’ सिनेमाला प्रेक्षकांनी दमदार प्रतिसाद दिला होता . सिनेमावर कौतुकाचा वर्षाव झाला होता . तसेच सिनेमाला राष्ट्रीय पुरस्कारानेही सन्मानित करण्यात आले होते . ‘जॉली एलएलबी’मध्ये अभिनेता अर्शद वारसी हा मुख्य भूमिकेत होता , मात्र सिक्वेलमध्ये अर्शदऐवजी यंदा अक्षय कुमारचा समावेश करण्यात आला आहे . ‘जॉली एलएलबी’मधील अभिनेते सौरभ शुक्ला मात्र सिक्वेलमध्येही दिसणार आहेत . ‘जॉली एलएलबी २’ मध्ये अक्षय कुमारसोबत हुमा कुरेशीचीही प्रमुख भूमिका आहे . सध्या या सिनेमाचे शुटिंग लखनऊमध्ये सुरु आहे . नुकताच अक्षय कुमारने एक फोटो इन्स्टाग्रामवर शेअर केला आहे . ज्याला अक्षयने कॅप्शन दिले आहे की , ‘हुमा आणि माझ्याकडून सरळ लखनऊ स्थानकावरुन शुभ सकाळ . जॉली इथे खूप चांगला काळ घालवत आहे . ’ या फोटोत ते दोघेही लखनऊ स्टेशनवर उभे होते . सिनेमाचं शुटिंग लखनऊ , वाराणसी आणि काश्मीर येथे होणार आहे . हा सिनेमा १० फेब्रुवारीला प्रदर्शित होणार आहे .


दरवेळी आपल्या युजर्ससाठी वेगवेगळे फीचर आणणाऱ्या व्हॉट्सअॅपने या महिन्यात ‘लाईव्ह लोकेशन शेअरिंग’ हे नवं फीचर आणलं आहे . त्यामुळे युजर्स आपलं लाईव्ह लोकेशन मित्र मैत्रिणींना पाठवू शकतात . व्हॉट्स अॅपवर खूप पूर्वीच लोकेशन शेअरिंगचा पर्याय देण्यात आला होता . आता व्हॉट्स अॅपने त्यात भर म्हणून आणखी एक अपग्रेडड फीचर आणलं आहे . महिलांच्या सुरक्षेच्यादृष्टीने या फिचरचा खूप फायदा होऊ शकतो . कारण महिला आपल्या कुटुंबियांना आपलं लाईव्ह लोकेशन शेअर करू शकतात . त्यामुळे कुटुंबियांना त्या सुरक्षित आहेत की नाही , हेदेखील समजण्यास मदत होईल . यामुळे त्यांना ट्रॅक करणं सोप्पं जाईल . युजर्स आपल्या चॅट लिस्टमध्ये असलेल्या प्रत्येक युजरला आपलं लाईव्ह लोकेशन शेअर करू शकतात . तसेच सेटिंगमध्ये जाऊन एखाद्या ठराविक व्यक्तीला किंवा ठराविक ग्रुपमध्ये देखील लोकेशन शेअर करू शकतील , असा पर्यायही उपलब्ध आहे . आपलं लाईव्ह लोकेशन किती काळापर्यंत संबधित व्यक्तींना शेअर करायचं हे पूर्णपणे युजर ठरवू शकतो . त्यामुळे एखाद्या व्यक्तीच्या सुरक्षेसाठी हे फीचर खूपच फायदेशीर ठरणार आहे . अगदी पिकनिक किंवा शहराच्या बाहेर जाताना देखील सुरक्षेचा उपाय म्हणून या फीचरचा उपयोग होणार आहे . याचबरोबर व्हॉट्स अॅप आणखी एक फीचरची चाचणी करत आहे . जर युजरने आपला व्हॉट्स अॅप नंबर बदलला आणि दुसरं अकाऊंट सुरु केलं तर याचे नोटेफिकेशन युजरला आपल्या मित्र - मैत्रिणींना पाठवता येणार आहे . तेव्हा प्रत्येक मित्र मैत्रिणींना वेगवेगळे मेसेज करून फोन क्रमांक बदलल्याची माहिती देण्यापेक्षा युजरचं काम अधिक सुलभ होणार आहे .


महाराष्ट्र कल्चरल सेंटरतर्फे ५ ते १७ मे नाटय़ महोत्सवाचे आयोजन ‘महाराष्ट्र कल्चरल सेंटर’ या संस्थेतर्फे बच्चेकंपनी आणि त्यांच्या पालकांसाठी ग्रिप्स नाटकांच्या माध्यमातून सकस मनोरंजन देण्याचं काम सातत्यानं केलं जात आहे . यंदाही बच्चेकंपनीसाठी बालरंग महोत्सव आयोजित करण्यात आला आहे . ५ ते १७ मे दरम्यान ज्योत्स्ना भोळे सभागृह येथे ग्रिप्स नाटकांसह अभिवाचन , संगीत नाटक , नाटय़ाविष्कार होणार आहेत . पुण्यात एकीकडे प्रायोगिक रंगभूमी सातत्याने होणाऱ्या प्रयोगांनी समृद्ध होत असताना काही अपवाद वगळता बालरंगभूमीवर काही उत्साहाचं वातावरण नाही . उन्हाळ्याची सुटी सुरू झाली की नाटय़कार्यशाळा , एखाद - दोन नाटकांचे प्रयोग . बस्स ! बच्चेकंपनीच्या नाटय़जाणिवा प्रगल्भ करण्यासाठी विशेष काही घडत नाही . नवा प्रेक्षक आणि नवे रंगकर्मी हे बालरंगभूमीच्या माध्यमातूनच तयार होत असतात . नाटय़संस्कार कला अकादमी आणि अन्य काही संस्था बालरंगभूमीसाठी सातत्याने प्रयत्न करतात . तरीही , ज्या गांभीर्याने आणि जोमाने बालरंगभूमीकडे पाहायला हवे , वेगळे प्रयोग करायला हवेत , ते होताना दिसत नाही , हेही तितकंच खरं . ग्रिप्सच्या नाटकांनी ही उणीव काही प्रमाणात भरून काढली आहे . महाराष्ट्र कल्चरल सेंटरच्या बालरंग महोत्सवाचं उद्घाटन ५ मे रोजी ज्येष्ठ रंगकर्मी प्रकाश पारखी आणि पुणे महापालिकेच्या क्रीडा व सांस्कृतिक समितीचे अध्यक्ष सम्राट थोरात यांच्या हस्ते सायंकाळी सात वाजता होणार आहे . संस्थेचीच निर्मिती असलेल्या ‘बोल बिन्धास’ या नव्या नाटकाने महोत्सवाची नांदी होणार आहे . सोबतच बेळगांवच्या रंगभूमी ग्रुप निर्मित बाल कलाकारांचे ‘संगीत शारदा’ हे नाटक , डॉ . संगीता बर्वे यांच्या ‘पियुची वही’ या पुस्तकावर आधारित एक नाटय़प्रयोग आणि कला मोहल्ला निर्मित ‘मॉन्टुकले दिवस’ हे अभिवाचनही महोत्सवात होणार आहे . तसंच ‘छान छोट्टे वाईट्ट मोठ्ठे’ , ‘रस्त्याचं गाणं’ , ‘पहिलं पान’ , ‘आम्हाला पण खेळायचंय’ , ‘आम्ही घराचे राजे’ अशी ग्रिप्सची नाटकं होणार आहेत . मुलांचं सकस मनोरंजन करताना त्यांना नेमका संदेश या नाटकातून दिला जातो . मुलांची मानसिकता समजून घेण्यासाठी पालकांसाठी ही ग्रिप्सची नाटकं महत्त्वाची आहेत . संस्थेच्या संचालिका शुभांगी दामले यांनी महोत्सवाची माहिती दिली . ‘१९९८ पासून मुलांसाठी हा महोत्सव आम्ही आयोजित करतो . आतापर्यंत नेहमीच या महोत्सवाला उत्तम प्रतिसाद मिळाला आहे . संपूर्ण आशिया खंडात मुलांसाठी एवढा मोठा महोत्सव होत नाही . दरवर्षी ग्रिप्सच्या नाटकांसह काही ना काही वेगळं देण्याचा आम्ही प्रयत्न करतो . यंदाही अभिवाचन , लहान मुलांचंच संगीत नाटक सादर होणार आहे . महोत्सवाचं वातावरण आणि नाटकाचा मुलं आस्वाद घेतातच , शिवाय त्यांना बरंच शिकायलाही मिळतं . म्हणूनच हा महोत्सव मुलांसाठी ‘मस्त’ आणि पालकांसाठी ‘मस्ट’ आहे , ’ असं त्यांनी सांगितलं . सेल्फी पॉइंट आणि पुस्तक प्रदर्शनही ! आताच्या पिढीच्या बच्चेकंपनीची आवड लक्षात घेऊन महोत्सवाच्या ठिकाणी विविध कल्पना राबवण्यात येत आहेत . मुलांना पालकांसह फोटो काढण्यासाठी सेल्फी पॉईंट , चित्रं काढण्यासाठी ग्रॅफिटी वॉलही करण्यात आली आहे . सोबतच , वाचनाची गोडी लागावी यासाठी विज्ञानावर आधारित पुस्तक प्रदर्शन आणि फन गेम्सही होणार आहेत .


बॉलिवूडचा ‘हिरो नंबर १’ म्हणजेच गोविंदा तब्बल ३५ वर्षांनंतर पेहलाज निहलानी यांच्यासोबत काम करणार आहे . पेहलाज यांच्या आगामी ‘रंगीला राजा’ या चित्रपटातून तो प्रेक्षकांच्या भेटीला येणार आहे . विशेष म्हणजे तो यामध्ये दुहेरी भूमिका साकारणार असून योगगुरू बाबा रामदेव आणि फरार विजय मल्ल्या या दोन व्यक्तिरेखा पडद्यावर पाहायला मिळणार असं म्हटलं जात आहे . त्यापैकी विजय मल्ल्याच्या रुपातील गोविंदाचा फोटो सध्या सोशल मीडियावर चांगलाच व्हायरल होत आहे . ‘डेक्कन क्रॉनिकल’ने दिलेल्या माहितीनुसार मल्याच्या घोटाळ्यांवर या चित्रपटांतून भाष्य करण्यात येणार आहे . मल्ल्याच्याच लूकमधील गोविंदाचा हा फोटो सध्या सोशल मीडियावर पाहायला मिळत आहे . गेल्याच आठवड्यात चित्रपटातील एका गाण्याचं शूटिंग पूर्ण झालं असून त्याची कोरिओग्राफी चिन्नी प्रकाशने केली आहे . Kaala Trailer : ‘काला’मध्ये पाहायला मिळणार रजनीकांतसोबत नानांची जुगलबंदी गोविंदा मल्ल्याची भूमिका साकारणार आहे का या प्रश्नावर दिग्दर्शक पेहलाज यांच्याकडून अद्याप खात्रीलायक उत्तर मिळालं नाही . ‘ज्या गाण्याचं शूटिंग झालं त्यात किंगफिशर कॅलेंडरच्या शूटिंगसारखा भास निर्माण करण्यात आला आहे . गोविंदा यामध्ये मल्ल्याची भूमिका साकारणार का हे येत्या काळात तुमच्यासमोर स्पष्ट होईलच . मात्र सध्या मी ही गोष्ट नाकारत सुद्धा नाही आणि स्पष्ट सांगू शकतसुद्धा नाही . मी इतकंच सांगू शकेन की गोविंदा यामध्ये एका मोठ्या घोटाळेबाजची भूमिका साकारत आहे , ’ असं पेहलाज म्हणाले . पेहलाज यांच्या ‘इल्जाम’ , ‘आँखे’ या चित्रपटात गोविंदानं काम केलं आहे . आता ३५ वर्षानंतर ही जोडी काम करत आहे . ‘राजा बाबू’ , ‘आंटी नंबर १’ , ‘बडे मिया छोटो मिया’ असे एकपेक्षा एक हिट चित्रपट गोविंदाने केले . हल्लीच्या ‘हप्पी एडिंग’ , ‘किल दिल’ यांसारख्या चित्रपटातही त्यानं काम केलं पण यात गोविंदाच्या भूमिकेची फारशी चर्चा झाली नव्हती . तेव्हा पेहलाज यांचा हा चित्रपट गोविंदाला पुन्हा एकदा रुपेरी पडद्यावर ‘नंबर वन’ बनवेल का ? हे पाहणं औत्सुक्याचं ठरेल .


कॅन वी हॅव द नॉमिनेशन्स प्लीज… अॅण्ड दी ऑस्कर गोज् टू… . असं म्हटल्यावर उपस्थितांच्या हृदयाचा ठोका जो काही वेग धरतो ते शब्दात व्यक्त करणे केवळ अशक्यच आहे . नामांकन प्रदर्शित झाल्यानंतर अखेर तो क्षण येतो . ‘अॅण्ड दी ऑस्कर गोज् टू…’ असं म्हणत काही सेकंदांचा आवंढा गिळत पुरस्कार देण्यासाठी व्यासपीठावर आलेली मंडळी उपस्थितांची उत्कंठा आणखीनच वाढवतात आणि पुढच्याच क्षणाला विजेत्याचे नाव जाहीर होते . टाळ्यांचा कडकडाट , शुभेच्छांचा वर्षाव , आलिंगन देत उपस्थितांनी दिलेली दाद या साऱ्याने माहोल अवघ्या काही सेकंदातच बदलून जातो . ऑस्कर पुरस्कार म्हटलं की प्रत्येकाच्या डोळ्यात एक वेगळीच चमक पाहायला मिळते . सर्वात जुना आणि मानाचा पुरस्कार सोहळा म्हणून अॅकॅडमी अवॉर्ड्सकडे पाहिले जाते . कलाविश्वात पदार्पण करणाऱ्या बहुतांश कलाकारांसाठी ऑस्कर फार महत्त्वाचा असतो . कुणासाठी तो प्रेरणादायी ठरतो , तर कुणासाठी तो मार्गदर्शक ठरतो . यंदाचे ऑस्कर पुरस्कारांचे हे ८९ वे वर्ष आहे . कॅलिफोर्नियामध्ये कलाकारांच्या उपस्थितीत हा सोहळा आज पार पडला . बॉलीवूडची देसी गर्ल प्रियांका चोप्रा हिने रेड कार्पेटवर उपस्थिती लावली होती . एमा स्टोन , डकोटा जॉन्सन यांसारख्या अनेक हॉलीवूड अभिनेत्रींचा जलवा ऑस्करच्या रेड कार्पेटवर पाहावयास मिळाला . ‘ला ला लॅण्ड’ , ‘मूनलाइट’ , ‘फेन्स’ , ‘लायन’ , ‘अरायव्हल’ , ‘मँचेस्टर बाय द सी’ , ‘हेल ऑर हाय वॉटर’ , ‘हिडन फिगर्स’ , ‘हॅकसॉ रिज’ या चित्रपटांमध्ये ऑस्करसाठी चुरस होती . Live Updates १० . ४८ : ऑस्करमध्ये तब्बल १४ नामांकन मिळवणा - या ‘ला ला लॅण्ड’ला केवळ पाच पुरस्कार पटकाविण्यात यश १० . ४३ : सर्वोत्कृष्ट चित्रपटाचा पुरस्कार जाहीर करण्यात वितरकांकडून मोठी चूक . ‘मूनलाइट’ ठरला सर्वोत्कृष्ट चित्रपट १० . ३५ : ‘ला ला लॅण्ड’ला सर्वोत्कृष्ट चित्रपटाचा पुरस्कार १० . २५ : ‘ला ला लॅण्ड’ चित्रपटासाठी एमा स्टोनला ( Emma Stone ) सर्वोत्कृष्ट अभिनेत्रीचा पुरस्कार १० . २० : केसी अफ्लेक ( Casey Affleck ) ठरला सर्वोत्कृष्ट अभिनेता ( मॅन्चेस्टर बाय द सी ) १० . १२ : ‘ला ला लॅण्ड’साठी दिग्दर्शक डेमियन चेजेलला सर्वोत्कृष्ट दिग्दर्शकाचा पुरस्कार १० . ०४ : सर्वोत्कृष्ट अॅडप्टेड स्क्रिनप्लेसाठी बॅरी जेनकिन्स आणि टेरीला पुरस्कार ( मूनलाइट चित्रपट ) १० . ०० : ‘मँचेस्टर बाय द सी’ला ( Manchester By The Sea ) सर्वोत्कृष्ट ओरिजनल स्क्रिनप्लेचा पुरस्कार ९ . ५५ : ‘ला ला लॅण्ड’ला आतापर्यंत चार पुरस्कार पटकाविण्यात यश ९ . ४७ : ‘ला ला लॅण्ड’मधील ‘सिटी ऑफ स्टार्स’ गाण्याला सर्वोत्कृष्ट ओरिजनल साँग पुरस्कार ९ . ४५ : ‘ला ला लॅण्ड’ला सर्वोत्कृष्ट ओरिजनल स्कोरचा पुरस्कार ९ . ३५ : ला ला लॅण्डच्या सिटी ऑफ स्टार्सवर जॉन लेजेण्डचे सादरीकरण ९ . ३२ : ऑस्करचा सूत्रसंचालक जिमी किमेलने राष्ट्राध्यक्ष डोनाल्ड ट्रम्प यांना ट्विटरवर डिवचले . नेहमी ट्विटरवर नको तेवढे सक्रिय असणारे ट्रम्प आज कुठे आहेत , असा पुरस्कार सोहळ्यात टोमणा मारत ‘अध्यक्ष महोदय जागे आहात का ? ’ , असे ट्विट किमेलने केले . ९ . २९ : ‘ला ला लॅण्ड’ला सर्वोत्कृष्ट सिनेमेटॉग्राफीचा पुरस्कार ९ . १७ : ‘सिंग’ला सर्वोत्कृष्ट लाइव्ह अॅक्शन शॉर्ट फिल्मचा पुरस्कार ९ . १५ : सर्वोत्कृष्ट ‘डॉक्युमेण्ट्री शॉर्ट सब्जेक्ट’चा पुरस्कार ‘द व्हाइट हेल्मेट्स’ला ९ . ०८ : सर्वोत्कृष्ट संकलन : ‘हॅकसॉ रिज’ ( Hacksaw Ridge ) ९ . ०० : सर्वोत्कृष्ट विज्युअल इफेक्ट : द जंगल बुक ८ . ४६ : सर्वोत्कृष्ट प्रॉडक्शन डिआइन - डेव्डिड वॅस्को ( ला ला लॅण्ड ) ८ . ४१ : सर्वोत्कृष्ट अॅनिमेटेड फिचर फिल्म - झूटोपिया ८ . ३८ : सर्वोत्कृष्ट अॅनिमेटेड शॉर्टफिल्म - पायपर ८ . ३१ : ‘सेल्समन’ हा इराणचा चित्रपट परभाषिक गटातला दावेदार ठरला आहे . ८ . १० : फेन्स चित्रपटासाठी विओला डेव्हिसला सर्वोत्कृष्ट सहाय्यक अभिनेत्रीचा पुरस्कार ८ . ०५ : ऑस्कर सोहळ्यात कॅन्डीजचा वर्षाव ७ . ५८ : ‘अरायव्हल’ चित्रपटासाठी सिल्वेन बेलमेअरला ( Sylvain Bellemare ) ‘सर्वोत्कृष्ट साउण्ड एडिटिंग’चा पुरस्कार ७ . ४१ : ‘ओजे मेड इन अमेरिका’ला ( OJ Made in America ) सर्वोत्कृष्ट डॉक्युमेण्ट्री फिचर पुरस्कार ७ . ३८ : दोन वर्षांपूर्वी कृष्णवंशीयांना एकही नामांकन दिले गेले नसल्यामुळे ऑस्कर अकादमीवर वर्णद्वेष्टेपणाची टीका झाली होती . ७ . ३३ : कॉलिन अॅडवूडला ( Colleen Atwood ) फॅण्टॅस्टिक बिस्टसाठी सर्वोत्कृष्ट वेशभूषाकार विभागात पुरस्कार ७ . २५ : सूसाइड स्क्वॉर्डमध्ये जोकरचा मेकअप करणा - या चमूला सर्वोत्कृष्ट मेकअपमन विभागात पुरस्कार ७ . २३ : सहाय्यक अभिनेता विभागात भारतीय वंशाचा अभिनेता देव पटेलची निराशा ७ . २१ : मला आयुष्यात खूप चांगले गुरु मिळाले . एखादे ज्या चित्रपटात आपण जी भूमिका करतोय ती समर्पित भावनेने करण्याचा कानमंत्र त्यांनी मला दिली - मेहर्शाला अली ७ . १६ : ‘मुनलाइट’साठी मेहर्शाला अली ( Mahershala Ali ) सर्वोत्कृष्ट साहाय्यक अभिनेता पुरस्काराने सन्मानित ७ . ०५ : जस्टिन टिम्बरलेकच्या गाण्याने ऑस्कर सोहळ्याला सुरुवात ७ . ०० : ऑस्कर पुरस्काच्या मुख्य सोहळ्याला सुरुवात ६ . ५८ : साहाय्यक अभिनेत्याचा पुरस्कार मेहर्शाला अली याला मुनलाइटसाठी मिळणे अभिप्रेत ६ . ५३ : सर्वाधिक नामांकन मिळवणा - या ‘ला ला लॅण्ड’ चित्रपटातील अभिनेत्री एमा स्टोन ६ . ५० : बेवॉच कलाकार ड्वेन जॉन्सन ( द रॉक ) कॅमे - यास पोज देताना ६ . ३० : फिफ्टी शेड्स ऑफ ग्रे फेम अभिनेत्री डकोटा जॉन्सनही ऑस्कर सोहळ्याला उपस्थित ६ . २० : जस्टीन टिम्बरलेकची पत्नी जेसिका बेलसह उपस्थिती ६ . १८ : ऑस्कर पुरस्कार सोहळ्याचे सूत्रसंचालन यंदा सुप्रसिद्ध टेलिव्हीजन अँकर जिमी किमेल करणार आहे . ६ . १५ : बॉलीवूडची देसी गर्ल प्रियांका चोप्रा पांढ - या रंगाच्या गाउनमध्ये रेड कार्पेटवर अवतरली . ६ . १० : भारतीय वशांचा अभिनेता देव पटेल आईसोबत ऑस्कर सोहळ्याला उपस्थित ६ . १० : कॅलिफोर्नियातील डॉल्बी थिएटरमध्ये हा पुरस्कार सोहळा रंगत आहे . ६ . ०० : ऑस्कर पुरस्कार सोहळ्याची रंगत येण्यास सुरुवात झाली आहे .


आयसीसीच्या महसूल वाटपात २२ . ५ टक्के लाभ आंतरराष्ट्रीय क्रिकेट परिषदेच्या ( आयसीसी ) महसूल वाटप रचनेनुसार भारतीय क्रिकेट नियामक मंडळाला ( बीसीसीआय ) ४० कोटी ५० लाख अमेरिकन डॉलर दिले जाणार असल्याचे लंडनमध्ये चालू असलेल्या वार्षिक परिषदेमध्ये मंजूर झाले आहे . आयसीसीकडून बीसीसीआयला २९ कोटी ३० लाख डॉलर देण्याचा प्रस्ताव होता . मात्र बीसीसीआयने त्याला विरोध केल्यानंतर आयसीसीचे कार्याध्यक्ष शशांक मनोहर यांनी या आकडय़ात जवळपास १० कोटी डॉलरची भर घालण्याची संमती दिली होती . त्यानुसार बीसीसीआयला ११ कोटी २० लाख डॉलर वाढवून मिळाले . भारताला इंग्लंडपेक्षा ( १३ कोटी ९० लाख ) २६ कोटी ६० लाख डॉलर इतकी रक्कम मिळणार आहे . ऑस्ट्रेलिया , पाकिस्तान , वेस्ट इंडिज , न्यूझीलंड , श्रीलंका आणि बांगलादेश यांना प्रत्येकी १२ कोटी ८० लाख डॉलर मिळतील , तर झिम्बाब्वेच्या वाटय़ाला ९ कोटी ४० लाख येतील . बीसीसीआयने महसूल वाटप रचनेत गंभीर भूमिका घेत ५७ कोटी डॉलरची मागणी केली होती , जी बीसीसीआयचे अध्यक्षपद सांभाळणाऱ्या मनोहर यांनी फेटाळली होती . आता मात्र नव्या प्रस्तावाचा बीसीसीआयने स्वीकार केला आहे , असे मंडळाच्या पदाधिकाऱ्याने सांगितले . महसूल वाटपाच्या रचनेसाठी आग्रही राहणाऱ्या बीसीसीआयचा प्रस्ताव आधीच्या बैठकीत १३ - १ असा मताधिक्याने फेटाळण्यात आला होता . मात्र आयसीसीच्या १५३ कोटी ६० लाख डॉलर नफ्याच्या रकमेपैकी बीसीसीआयच्या वाटय़ाला २२ . ८ टक्के रक्कम येणार आहे . इंग्लंड क्रिकेट मंडळाला ७ . ८ टक्के , अन्य मंडळांना ७ . २ टक्के आणि झिम्बाब्वेला ५ . ३ टक्के हिस्सेदारी मिळेल .


विदर्भ क्रिकेट संघटनेच्या जामठा येथील खेळपट्टीवर भारतीय फिरकीपुढे श्रीलंकेच्या फलंदाजांनी नांगी टाकली . मात्र , जेव्हा भारतीय फलंदाज खेळण्यास आले , त्या वेळी श्रीलंकेच्या फिरकीला दबावही निर्माण करता आला नाही . पाहुण्या संघातील गोलंदाजांना दाद न देता मुरली विजय व चेतेश्वर पुजारा या जोडीने शतके झळकावून दुसऱ्या कसोटी सामन्यात भारताला मजबूत स्थितीत पोचविले . श्रीलंकेच्या सर्वबाद २०५ या धावसंख्येला भारताने २ बाद ३१२ असे चोख उत्तर देऊन मालिकेत आघाडी घेण्याच्या दिशेने भक्कम पाऊल टाकले . विजय - पुजारा जोडीने द्विशतकी भागीदारी करताना अनेक विक्रमही नोंदविले . विजय आणि पुजाराने जवळ - जवळ पाच तास चिवट फलंदाजी करून श्रीलंकेच्या नवख्या गोलंदाजांना एकप्रकारे धडाच शिकविला . भारताकडे असलेली १०७ धावांची भागीदारी लक्षात घेता श्रीलंकेला ही कसोटी वाचविणे निश्चितच कठीण जाणार आहे . १ बाद ११ या धावसंख्येवरून पहिल्या डावाला सुरवात करणाऱ्या मुरली विजय व चेतेश्वर पुजाराने सकाळच्या सत्रात सावध फलंदाजी करताना ८६ धावा गोळा केल्या . उपाहाराला १ बाद ९७ अशा सुस्थितीत असलेल्या या दोघांनी त्यानंतरच्या सत्रातही धावांचा वेग कमी होऊ दिला नाही . कोलकता कसोटीत संघाबाहेर राहिलेल्या विजयने शिखर धवनच्या अनुपस्थितीचा पुरेपूर लाभ घेत करिअरमधील दहावे शतक झळकावून तिसऱ्या कसोटीसह दक्षिण आफ्रिका दौऱ्यासाठीही मजबूत दावा ठोकला . ५१ वा कसोटी सामना खेळणाऱ्या विजयने अकरा चौकार व एका षटकारासह २२१ चेंडूंत १२८ धावा फटकावल्या . त्याने पुजारासोबत २९५ मिनिटे चिवट फलंदाजी करीत दुसऱ्या गड्यासाठी ४३० चेंडूंत २०९ धावांची भागीदारी केली . या मैदानावरील दुसऱ्या गड्यासाठीची ही सर्वोत्तम भागीदारी ठरली . दोघांनी आतापर्यंत एकूण दहा शतकी भागीदारी केल्या हे उल्लेखनीय . २०१७ मध्ये धर्मशाळा येथे शेवटचा कसोटी सामना खेळलेल्या विजयचे श्रीलंकेविरुद्धचे हे पहिलेच शतक होय . नोव्हेंबर २००८ मध्ये याच मैदानावर ऑस्ट्रेलियाविरुद्ध कसोटी पदार्पण करणाऱ्या विजयचे श्रीलंकेविरुद्धचे आणि नागपुरातीलही हे पहिलेच शतक ठरले . ही भागीदारी मोडीत काढण्यासाठी कर्णधार दिनेश चंडिमलने पाच गोलंदाज आळीपाळीने आजमावले . परंतु , विजय - पुजारा जोडीवर त्याचा काहीच परिणाम झाला नाही . अखेर हेराथने विजयला बाद करून लंकेसाठी डोकेदुखी ठरलेली ही भागीदारी मोडीत काढली . कारकिर्दीतील चौदावे शतक पूर्ण करणाऱ्या पुजाराने १३ चौकारांच्या मदतीने २८४ चेंडूंत नाबाद १२१ धावा केल्या . धावफलक श्रीलंका पहिला डाव : २०५ . भारत पहिला डाव : के . एल . राहुल त्रि . गो . गमगे ७ , मुरली विजय झे . परेरा गो . हेराथ १२८ , चेतेश्वर पुजारा खेळत आहे १२१ , विराट कोहली खेळत आहे ५४ , अवांतर २ , एकूण ९८ षटकांत २ बाद ३१२ . गडी बाद क्रम : १ - ७ , २ - २१६ . गोलंदाजी : सुरंगा लकमल १८ - २ - ५८ - ० , लाहिरू गमगे २२ - ७ - ४७ - १ , रंगना हेराथ २४ - ८ - ४५ - १ , दासून शनाका १३ - ३ - ४३ - ० , दिलरुवान परेरा २१ - ० - ११७ - ० .


वाढत्या वयामुळे धोनीला त्याच्या फॉर्मवरून लक्ष्य केलं जात असलं तरी ऑस्ट्रेलियाचा माजी फिरकीपटू शेन वॉर्न मात्र धोनीच्या पाठिशी उभा राहिला आहे . धोनीला कुणासमोर स्वतःला सिद्ध करण्याची गरज नाही , असे शेन वॉर्नने म्हटले आहे . आयपीएलमध्ये धोनी रायझिंग पुणे सुपरजाएंट्स संघाचे प्रतिनिधित्व करतो आहे . स्पर्धा सुरू होण्यापूर्वीच धोनीला कर्णधारपदावरून हटवून स्टीव्ह स्मिथला कर्णधार करण्यात आले . त्यानंतर धोनीच्या फॉर्मवरूनही त्याला लक्ष्य करण्यात आले . इतकेच नव्हे , तर सौरव गांगुली आणि मायकेल क्लार्क यांनीही धोनीच्या सध्याच्या फॉर्मवर प्रश्नचिन्ह उपस्थित केले . तर सोशल मीडियावरही धोनीच्या निवृत्तीबाबत चर्चा सुरू झाली . सेहवागनेही धोनीची ताकद समजून घेण्यासाठी आयपीएल ही काही योग्य स्पर्धा नाही , असे म्हणून ‘कॅप्टनकुल’ला पाठिंबा दिला . सेहवागनंतर आता शेन वॉर्न देखील ‘टीम धोनी’मध्ये सामील झाला आहे . धोनी हा क्रिकेटच्या सर्व प्रकारातला मास्टरक्लास खेळाडू आहे . तो एक उत्कृष्ट कर्णधार आहे आणि अनेकांचे प्रेरणास्थान देखील . धोनीला कुणासमोर स्वतःला सिद्ध करून दाखविण्याची अजिबात गरज नाही , असे ट्विट शेन वॉर्न याने केले . धोनीला यंदाच्या आयपीएलमध्ये रायझिंग पुणेकडून खेळताना पाच सामन्यांमध्ये केवळ ६१ धावा करता आल्या आहेत . निर्धारित षटकांमध्ये धोनीच्या नेतृत्त्वाचे कसब आपण याआधी पाहिले आहे . पण त्याच्याकडून लौकिकाला साजेशी कामगिरी होत नसल्याने अनेकांकडून त्याच्या फॉर्मबाबत आता प्रश्नचिन्ह उपस्थित केले जात आहेत . आयपीएलनंतर होणाऱ्या आयसीसीच्या चॅम्पियन्स करंडक स्पर्धेनंतर तो निवृत्त होण्याची शक्यता आहे .


फोटोशूट आणि चित्रपटांमधील विविध रूपांच्या माध्यमातून बॉलिवूड स्टार्स चाहत्यांसमोर येत असतात . परंतु , आपला आवडता स्टार शाळेच्या गणवेशात कसा दिसायचा , हे तुम्हाला माहिती आहे का ? पाहुयात काही बॉलिवूड स्टार्सचे शाळेच्या गणवेशातील फोटो . प्रियांकाला अनेक ठिकाणच्या शिक्षण संस्थांमध्ये शिकण्याचा योग आला . ज्यात लखनौमधील ‘ला मार्टिनिअर’ आणि बरैलीतील ‘सेंट मारिया गोरेटी कॉलेज’चा समावोश आहे . ( फोटो - यू - ट्यूब ) प्रसिद्ध अभिनेत्री माधुरी दीक्षितने ‘डिवाइन चाईल्ड स्कूल’मध्ये शिक्षण घेतलं आहे . ( फोटो - यू - ट्यूब ) अनुष्का शर्मा लहानपणापासूनच दिसायला खूप गोड होती . तिने बंगळुरुच्या ‘आर्मी स्कूल’मध्ये शिक्षण घेतलं आहे . ( फोटो - यू - ट्यूब ) बॉलिवूडनंतर हॉलिवूड गाजविणारी अभिनेत्री दीपिका पदुकोणने बंगळुरूमधील ‘सोफिया हायस्कूल’ आणि ‘माऊंट कारमेल कॉलेज’मध्ये शिक्षण घेतलं आहे . ( फोटो - यू - ट्यूब ) रणबीर कपूरने ‘बॉम्बे स्कॉटिश स्कूल’मध्ये शिक्षण घेतलं आहे . ( फोटो - यू - ट्यूब ) बॉलिवूडचा खट्याळ अभिनेता रणवीर सिंगने ‘एच . आर कॉलेज ऑफ कॉमर्स अॅण्ड इकॉनॉमिक्स’मधून शिक्षण घेतलं आहे . पुढील शिक्षणासाठी तो अमेरिकेला गेला होता . ( फोटो - यू - ट्यूब ) सुपरस्टार आणि बॉलिवूडमधील ‘दबंग’ अभिनेता सलमान खानचे शिक्षण ग्वालिअरच्या ‘सिंधया स्कूल’ आणि मुंबईतील ‘सेंट स्टेनिस्लस हायस्कूल’मध्ये झालं आहे . ( फोटो - यू - ट्यूब ) अभिनेत्री कतरिना कैफचे शिक्षण अनेक शिक्षण संस्थांमधून झालं आहे . काही काळासाठी तिने घरातून अभ्यास करून परीक्षा दिली आहे . ( फोटो - यू - ट्यूब )


आश्विनच्या फिरकीच्या जोरावर भारताने तिसरा आणि अंतिम कसोटी सामना एक दिवस राखून तब्बल ३२१ धावांनी जिंकला आहे . भारताने दिलेल्या ४७५ धावांचे आव्हान घेऊन मैदानात उतरलेल्या न्यूझीलंडच्या फलंदाजांनी भारतीय फिरकी समोर शरणागती पत्करली . सुरुवातील उमेश यादवने दिलेल्या धक्क्यातून सावरणाऱ्या न्यूझीलंडला आश्विन आणि जडेजाने सावरण्याची संधी दिली नाही . आश्विनने या सामन्यात तब्बल ७ गडी टीपले तर जडेजाने २ गडी बाद करुन भारताचा विजय सुकर केला . न्यूझीलंडकडून मार्टीन गप्तील हा एकमात्र फलंदाज भारतीय फिरकीसमोर तग धरताना दिसला . भारताच्या विजय लांबवत असलेल्या गप्तीलला जडेजाने तंबूचा रस्ता दाखवला . त्यानंतर न्यूझीलंडच्या तळाच्या फलंदाजीला आश्विने सुरुंग लावला . यापूर्वी चौथ्या दिवशी चेतेश्वर पुजाराने शतक साजरे केल्यानंतर भारताने ३ बाद २१६ धावांवर डाव घोषित केला . चेतेश्वर पुजारा १०१ तर अजिंक्य रहाणे २० धावांची नाबाद खेळी केली . भारताने दिलेल्या डोंगरा एवढ्या लक्षाचा पाठलाग करताना न्यूझीलंडची सुरुवात खराब झाली . उमेश यादवने सलामवीर लॅथमला पायचित करत भारताला पहिले यश मिळवून दिले . टॉम लॅथमनंतर मैदानात उतरलेला न्यूझीलंडचा कर्णधार संघाला सावरण्याचा प्रयत्न केला . मात्र आश्विनने त्याला तंबूचा रस्ता दाखविला . कर्णधाराची जागा घेतलेल्या रॉस टेलरने आक्रमक खेळी करत भारतीय फिरकीचे वर्चस्व कमी करण्याचा प्रयत्न केला . टेलर स्थिरावत असताना आश्विनने त्याला चकवत भारताला तिसरे यश मिळवून दिले . त्यानंतर आश्विनने रॉंचीला बाद करत भारताला आणखी एक यश मिळवून दिले . मालिकेतील आश्विनचा हा २३ वा बळी होता . आश्विननंतर जडेजाने आपल्या फिरकीतील जादू दाखवली . रॉचीची जागा घेण्यासाठी आलेल्या जेम्सला त्याने खाते ही न खोलता चालते केले . त्यानंतर संयमी खेळी करणाऱ्या मार्टिन गप्तिलला बाद करत जडेजाने भारताच्या विजयातील मोठा अडथळा दुर केला .


रोजच्या आमटीत वापरल्या जाणाऱ्या हळदीतील रासायनिक घटक आतडय़ाच्या कर्करोगावर गुणकारी असतात असे आढळून आले आहे . विशेष म्हणजे या नव्या संशोधनात भारतीय वैज्ञानिकाचा समावेश आहे . हळदीत क्युरक्युमिन व सिलीमारिन हे दोन घटक असतात . ते आतडय़ाच्या कर्करोगावर उपयुक्त असतात , असे अमेरिकेतील सेंट लुईस विद्यापीठाच्या संशोधकांनी म्हटले आहे . क्युरक्युमिन हा हळदीतील एक सक्रिय घटक असून , आमटी व इतर बहुतेक भारतीय पदार्थात हळदीचा वापर केलेला असतो . सिलीमारिन हा दुधातील एक घटक असतो , त्यामुळे यकृत विकारांवर चांगला उपयोग होऊ शकतो . प्रयोगशाळेतील नमुन्यात आतडय़ातील पेशींचा अभ्यास करण्यात आला . क्युरक्युमिनमुळे पेशीवर चांगला परिणाम दिसून येतो . कर्करोगाच्या पेशींशी झुंजण्यात या फायटोकेमिकलचा उपयोग होतो . सेंट लुईस विद्यापीठाचे उदयशंकर इझिकेल यांनी सांगितले की , फायटोकेमिकल आतडय़ाच्या कर्करोगाची वाढ रोखतो व प्रसारही होत नाही . जेव्हा आतडय़ाचा कर्करोग असलेल्या पेशींवर क्युरक्युमिनचा वापर केला जातो तेव्हा त्या मरतात व सिलीमारिनमुळेही तोच परिणाम दिसून येतो . फायटोकेमिकल्स हे कर्करोग उपचारावर आश्वासक आहेत व त्यामुळे केमोथेरपीचे परिणामही टळतात . इझिकेल यांनी सांगितले की , आतडय़ाचा कर्करोग टाळण्यासाठी हळदीतील घटकांचा उपयोग होतो , पण क्युरक्युमिन व सिलीमारिनचे जास्त प्रमाणही घातक असते . त्याबाबत अजून अभ्यास करणे गरजेचे असून जेवण हळदीने युक्त असायला हरकत नाही , कारण त्यातून मिळणारे क्युरक्युमिन हे मर्यादितच असते . जर्नल ऑफ कॅन्सर या नियतकालिकात हे संशोधन प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


आपल्या उत्पादनांचा जास्तीत जास्त खप व्हावा यासाठी विविध उत्पादनांच्या कंपन्या कायमच आकर्षक ऑफर्स जाहीर करत असतात . यामध्ये उत्पादनाच्या किंमतीत सूट देणे . उत्पादनासोबत विविध सेवा देऊन ग्राहकांना खूश करणे अशा स्वरुपाच्या ऑफर्स दिल्या जातात . चारचाकीमध्ये आघाडीवर असणाऱ्या टोयोटानेही नुकतीच आपली ऑफर जाहीर केली असून यामध्ये ग्राहकांना टोयोटाच्या कारवर आकर्षक सूट मिळणार आहे . त्यामुळे तुम्ही कार खरेदी करण्याचा विचार करत असाल तर तुमच्यासाठी हे नक्कीच फायद्याचे ठरु शकते . डिसेंबर महिन्यात आपल्या उत्पादनांचा खप वाढवण्यासाठी टोयोटानं ‘रिमेंबर डिसेंबर’ ही ऑफर लाँच केली आहे . या ऑफरमध्ये कॅमरी , प्रियस आणि एलसी ही रेंज वगळता सर्व कारवर ऑफर असणार आहे . ही ऑफर ३१ डिसेंबरपर्यंत असणार आहे . याआधी टाटा , रेनॉल्ट आणि ह्युदांई या कंपन्यांनीही आपल्या कारवर आकर्षक ऑफर जाहीर केली होती . त्यापाठोपाठ आता टोयोटानं ऑफर आणली आहे . टोयोटाने काही वर्षांपूर्वी आपली इटियॉस ही रेंज बाजारात दाखल केली . त्यातील मागच्याच वर्षी बाजारात दाखल झालेल्या फेसलिफ्ट प्लॅटिनम इटियॉस या गाडीवर कंपनीने तब्बल ५० हजार रुपयांची सूट जाहीर केली आहे . याशिवाय इटियॉस लिवा या सप्टेंबर २०१६ मध्ये लाँच झालेल्या कारवर ३० हजार रुपयांची सूट देण्यात आली आहे . तर इटियॉस क्रॉसवर तब्बल ४० हजार रुपयांची सूट देण्यात आली आहे . याबरोबरच टोयोटानं मार्च 2017 मध्ये कोरोला फेसलिफ्ट कार लाँच केली होती . याच्या अपडेट मॉडेलवर तब्बल ६० हजारांची सूट देण्यात आली असून सरकारी कर्मचाऱ्यांना ४० हजार अतिरिक्त सूट देण्यात येणार असल्याचे कंपनीने सांगितले आहे . फॉर्च्युनर आणि इनोव्हा क्रिस्टा या टोयोटाच्या सर्वाधिक खप असणाऱ्या कार आहेत . या कारला जास्त मागणी असल्यानं त्यासाठी मोठी प्रतिक्षा यादी आहे . मागणी जास्त असल्याने कंपनीने या कारच्या उत्पादनात वाढ केली आहे . डिसेंबरच्या या ऑफरमध्ये या दोन्ही कारवर टोयोटा फायनॅन्शियल सर्व्हिसकडून आकर्षक व्याज दरावर कर्ज देण्यात येणार आहे .


नेटफ्लिक्सची ‘सेक्रेड गेम्स’ ही वेबसिरिज सध्या चांगलीच चर्चेत आहे . या वेबसिरिजमधून कुब्रा सैत हे नावही चर्चिलं जात आहे . कुब्रा ‘सेक्रेड गेम्स’मध्ये ‘कुक्कू’ या ट्रान्सजेंडरच्या भूमिकेत आहे . या वेबसिरिजमधल्या एका दृश्यासाठी किमान सात वेळा विवस्त्र व्हावं लागल्याचं नुकतंच तिनं एका मुलाखतीत सांगितलं . अनुराग कश्यप आणि विक्रमादित्य मोटवानी ‘सेक्रेड गेम्स’चे दिग्दर्शक आहेत . कुब्रा उर्फ कुक्कू आपली तृतीयपंथीयाची ओळख लपवून ठेवते . तिचं हे खोटं नवाजुद्दीनला समजतं त्यावेळी तो तिला विवस्त्र होण्यास सांगतो अशा स्वरुपाचं हे दृश्य होतं . मात्र या दृश्यांत कुब्राकडून जसा अभिनय अपेक्षित होता तसा तिनं केला नाही म्हणूनच जवळपास ७ वेळा या सीनसाठी सीटेक घेण्यात आल्याचं कुब्रानं नुकतंच एका मुलाखतीत उघड केलं . इतकंच नाही तर मद्यपान करायला सांगून मला काही डायलॉग्सही बोलायला लावले असंही ती मुलाखतीत म्हणाली . ‘हे सर्व माझ्यासाठी नवीन होतं त्यामुळे संकोचलेपणा मला आला . मी भावूक झाले यासाठी कश्यप यांनी माझी अनेकदा माफी मागितली . पण मी हे दृश्य जेव्हा पाहिलं तेव्हा ते खरंच अप्रतिमरित्या चित्रित करण्यात आलं होतं’ , असंही सांगायला ती विसरली नाही . विक्रम चंद्रा यांच्या ‘सेक्रेड गेम्स’ या पुस्तकावर आधारीत ही वेब सीरीज आहे . नेटफ्लिक्सच्या ‘सेक्रेड गेम्स’ या मालिकेतील काही दृश्यांत माजी दिवंगत पंतप्रधान राजीव गांधी यांच्याबाबत आक्षेपार्ह आशय आहे , त्यामुळे ते काढून टाकावेत अशी मागणी करणारी याचिका दिल्ली उच्च न्यायालयात दाखल झाली आहे त्यामुळे ही मालिका वादात सापडली होती .


बीसीसीआयच्या विशेष सर्वसाधारण सभेमध्ये सामन्यांची कार्यक्रमपत्रिका निश्चित भारतीय क्रिकेटपटूंना २०१९ ते २०२३ या कालावधीत पूर्वीपेक्षा ३० लढती जास्त खेळाव्या लागणार असल्या तरी सामन्यांचे दिवस मात्र कमी झाले आहेत . भारतीय क्रिकेट नियामक मंडळाने ( बीसीसीआय ) विशेष सर्वसाधारण सभेत कार्यक्रमपत्रिका निश्चित केली . बीसीसीआयने ही कार्यक्रमपत्रिका निश्चित करताना खेळाडूंना थकवा जाणवणार नाही व पुरेशी विश्रांती दिली जाईल , ही कर्णधार विराट कोहलीने केलेली सूचना मान्य केली आहे . ऑस्ट्रेलिया , इंग्लंड व दक्षिण आफ्रिका या तुल्यबळ संघांबरोबर होणाऱ्या कसोटी सामन्यांच्या संख्येत वाढ केली आहे . ‘‘पूर्वी तयार केलेल्या कार्यक्रमपत्रिकेत कसोटी , एकदिवसीय व ट्वेन्टी२० अशा तीन स्वरूपांच्या ५१ सामन्यांचा समावेश होता . त्यामध्ये सुधारणा करत आणखी ३० सामन्यांची भर घालण्यात आली आहे . मात्र सामन्यांचे दिवस २० टक्क्यांनी कमी होणार आहेत . ट्वेन्टी२०च्या आंतरराष्ट्रीय सामन्यांमध्ये वाढ करण्यात आली आहे , ’’ असे बीसीसीआयचे प्रभारी सचिव अमिताभ चौधरी यांनी सांगितले . भारतात २०२१ मध्ये आयोजित केलेली आयसीसी चॅम्पियन्स करंडक स्पर्धा व २०२३ मध्ये आयोजित करण्यात येणाऱ्या विश्वचषकाचा या कार्यक्रमपत्रिकेत समावेश नाही . बीसीसीआयविरुद्ध आयपीएलमधील कोची टस्कर्स संघाने न्यायालयीन लढाई जिंकली असून , त्यांनी बीसीसीआयकडून ८५० कोटी रुपयांची नुकसानभरपाईची मागणी केली आहे . या निर्णयाविरुद्ध बीसीसीआयने अपील करण्याचा निर्णय घेतला आहे . राजस्थान क्रिकेट संघटनेवरील बंदी उठवली बीसीसीआयने राजस्थान क्रिकेट संघटनेवरील ( आरसीए ) सशर्त बंदी उठवण्याचा निर्णय विशेष सर्वसाधारण सभेत घेण्यात आला . आयपीएलचे निलंबित माजी अध्यक्ष ललित मोदी हे संघटनेतून बाहेर पडल्याने बंदी उठवण्याचा निर्णय घेण्यात आल्याचे बीसीसीआयचे प्रभारी सचिव अमिताभ चौधरी यांनी यावेळी सांगितले . जागतिक उत्तेजक द्रव्यविरोधी संघटनेशी ( वाडा ) संलग्न असल्याने राष्ट्रीय उत्तेजक द्रव्यविरोधी संघटनेकडून ( नाडा ) क्रिकेटपटूंची चाचणी घेण्याची आवश्यकता नसल्यानेही बीसीसीआयतर्फे स्पष्ट करण्यात आले . अफगाणिस्तानची पहिली कसोटी भारताबरोबर मर्यादित षटकांच्या सामन्यात दमदार कामगिरी केल्यानंतर अफगाणिस्तानला जूनमध्ये कसोटी क्रिकेटचा दर्जा देण्यात आला होता . आता त्यांचा पहिला कसोटी सामना भारताबरोबर २०१९ - २०२० या दरम्यान होणार आहे . भारतीय क्रिकेट नियामक मंडळाने ( बीसीसीआय ) भविष्यातील सामन्यांचे वेळापत्रक सोमवारी झालेल्या विशेष सर्वसाधारण सभेत ठरवण्यात आले . या वेळी अफगाणिस्तानचा पहिला सामना भारताबरोबर खेळवण्याचा निर्णय घेण्यात आला . ‘अफगाणिस्तानचा पहिला कसोटी सामना ऑस्ट्रेलियाविरुद्ध खेळवण्यात येणार होता . पण अफगाणिस्तान आणि भारत यांच्यामध्ये सलोख्याचे संबंध आहेत . त्यांचा संघ भारतातच सराव आणि सामने खेळत आहे . त्यामुळे त्यांचा पहिला कसोटी सामना भारताबरोबर खेळवण्याचा निर्णय आम्ही घेतला आहे . अफगाणिस्तानसाठी हा ऐतिहासिक क्षण असेल . ’ असे बीसीसीआयचे प्रभारी सचिव अमिताभ चौधरी यांनी सांगितले . आंतरराष्ट्रीय क्रिकेट परिषदेने ( आयसीसी ) अफगाणिस्तान आणि आर्यलड यांना जून महिन्यात कसोटी क्रिकेटचा दर्जा दिला होता . कसोटी क्रिकेट खेळणाऱ्या देशांचा यादीमध्ये त्यांचा अनुक्रमे अकरावा आणि बारावा क्रमांक आहे . अफगाणिस्तानमध्ये युद्धसदृश परिस्थिती असल्यामुळे अफगाणिस्तानचा संघ भारतामध्ये सराव करत आहे .


इंडोनेशियातील आशियाई क्रीडा स्पर्धांमध्ये Heptathlon प्रकारात सुवर्णपदक विजेच्या स्वप्ना बर्मनची चिंता अखेर मिटण्याची चिन्ह आहेत . स्पोर्ट्स फूटवेअर क्षेत्रातील नामाकिंत Nike कंपनी स्वप्नासाठी विशेष बुट तयार करण्याच्या तयारीत आहे . स्वप्नाच्या दोन्ही पायांना जन्मतः सहा बोटं आहेत . त्यामुळे सरावादरम्यान तिला अनेकदा अनवाणी पायांनी पळावं लागत होतं . तर आंतरराष्ट्रीय स्पर्धांमध्ये खेळताना तिला बुट तयार करुन घ्यावे लागत होते . मात्र जकार्तामध्ये केलेल्या सुवर्णकामगिरीनंतर चेन्नईतील Integral Coach Factory च्या अधिकाऱ्यांनी Nike कंपनीला स्वप्नासाठी विशेष बुट बनवण्याची विनंती केली आहे . Heptathlon प्रकारात खेळाडूला तिहेरी उडी , भालाफेक आणि शर्यत अशा विविध प्रकारांमध्ये सहभागी व्हावं लागतं . या प्रत्येक प्रकारासाठी खेळाडूंकडे चांगल्या दर्जाचे किमान ५ बुट असणं आवश्यक असतं . मात्र स्वप्नाच्या दोन्ही पायांना असणाऱ्या ६ बोटांमुळे तिला प्रत्येक खेळासाठी वेगळे बुट घेणं शक्य नव्हतं . मात्र Nike कंपनी पुढाकार घेत असल्यामुळे तिच्या मागची चिंता आता मिटण्याची शक्यता आहे .


पहिल्या डावातील पिछाडीनंतर महेश मकदूमने केलेल्या अफलातून चढाया आणि त्याला महेंद्र राजपूतच्या लाभलेल्या साथीच्या जोरावर महाराष्ट्र पोलीसांनी नाशिक आर्मीवर 35 - 22 अशी सहज मात करीत प्रभादेवीचा राजा सार्वजनिक गणेशोत्सव मंडळ आणि शिवसेना शाखा क्र . 194 आयोजित आमदार चषक व्यावसायिक कबड्डी स्पर्धेची उपांत्य फेरी गाठली . अन्य उपांत्यपूर्व लढतीत मध्य रेल्वेने आयकर ( पुणे ) संघाचा रोमहर्षक लढतीत 30 - 28 असा पराभव केला . आता त्यांची गाठ महाराष्ट्र पोलीसांशी पडेल . तसेच पुण्याच्या बीईजीने एअर इंडियाचे कडवे आव्हान 39 - 37 असे परतावून लावले . आता ते उपांत्य फेरीत देना बँकेला 32 - 22 असे सहज हरवणाऱया भारत पेट्रोलियमशी भिडतील . तब्बल अडीच हजार प्रेक्षकांनी खचाखच भरलेल्या चवन्नी गल्लीत मध्य रेल्वे आणि आयकर पुणे यांच्यातील पहिला उपांत्यपूर्व फेरीचा सामना रोमहर्षक झाला . रेल्वेसाठी तूफानी खेळ करणाऱया श्रीकांत जाधवने आजही आपल्या तूफानाचा झटका आयकरला दिला . श्रीकांत दोनदा दोन - दोन गडी बाद करून आयकरला बाद केले . त्याला गणेश बोडकेनेही सुरेख साथ दिल्यामुळे मध्यंतराला खेळ थांबला तेव्हा मध्य रेल्वेकडे 19 - 11 अशी जबरदस्त आघाडी होती . मात्र उत्तरार्धात अक्षय जाधव आणि निलेश साळुंखेने कल्पक खेळ करीत पिछाडीही भरून काढली . सामना संपायला चार मिनीटे असताना त्यांनी 25 - 25 अशी बरोबरीही साधली होती , पण श्रीकांतची एक वेगवान चढाई आयकरला चांगलीच महागात पडली . त्यामुळे हा सामना 30 - 28 असा दोन गुणांनी रेल्वेने जिंकला . तगड्या पोलीस आणि बलाढ्य आर्मी या संघांतील द्वंद्व पाहायला आज मोठ्या संख्येने प्रेक्षकांनी गर्दी केली होती . पण हे चढाया - पकडींचे युद्ध रंगलेच नाही . नाशिक आर्मीने नरेंदर आणि दर्शनच्या जोरावर पूर्वार्धात 13 - 11 अशी दोन गुणांची का होईना आघाडी घेतली होती . पण उत्तरार्धात महेश मकदूमने एकाच चढाईत टिपलेले चार गडी पोलीसांसाठी स्फूर्तीदायक ठरले . झटपट एकामागोमाग दोन लोण चढवत महाराष्ट्र पोलीसांनी हा सामना 35 - 22 असा सहज आपल्या खिशात घातला . महेशला महेंद्र राजपूत , सुलतान डांगे आणि बाजीराव होडगेनेही चांगली साथ दिली . तसेच एअर इंडिया आणि बीईजी पुणे यांच्यातील सामनाही पैसा वसूल होता . या लढतीत एअर इंडियाला सिद्धार्थ देसाई आणि मोनूच्या चढायांमुळे 24 - 20 अशी आघाडी मिळाली . बीईजीच्या रंजीत आणि रवी यांनीही जोरदार चढाया करीत एअर इंडियाला जास्त आघाडी घेऊ दिली नाही . मध्यंतरानंतर एअर इंडिया सुसाट झाली . त्यांनी 30 - 21 अशी जबरदस्त आघाडी घेतली , पण बीईजीच्या रंजीतने ही आघाडी फार काळ टिकू दिली नाही . एकेक करत त्यांनी एअर इंडियाला गाठले आणि शेवटच्या दोन मिनीटात आघाडी 39 - 37 अशी वाढवत उपांत्य फेरीतील आपले स्थान पक्के केले . दिवसाची शेवटची लढतही रंगतदार झाली . काल महिंद्रावर चढाई करणाऱया देना बँकेच्या नितीन देशमुखने आजही जोरदार खेळ केला . मध्यंतराला गुणफलक 12 - 10 असा संथ होता . तेव्हा भारत पेट्रोलियमच्या नितीन मदनेने वेगवान चढाया करीत गुणफलकालाही वेगवान केले . अवघ्या पाच मिनीटात त्याने 12 - 10 वरून गुणफलक 21 - 11 वर नेला . त्यानंतर देना बँकेच्या पंकज मोहितेने आधी चढाईत तीन आणि नंतर चार गडी बाद करीत पेट्रोलियमवर लोणच लादला नाही तर 21 - 22 असा गुणफलकही केला . मात्र त्यानंतर पेटून उठलेल्या मदने आणि सुरिंदरने देना बँकेची कोंडी करीत गुणांचा पाऊस पाडला . दरम्यान त्यांनी नितीन आणि पंकजचीही पकड करून सामन्यावर आपली पकड घट्ट केली . अखेर हा सामना भारत पेट्रोलियमने 32 - 20 असा जिंकत सुटकेचा निश्वास सोडला .


इम्तियाज अली दिग्दर्शित ‘जब हॅरी मेट सेजल’ या चित्रपटाबद्दल प्रेक्षकांमध्ये कमालीची उत्सुकता पाहायला मिळत आहे . या चित्रपटातून शाहरुख एका टूरिस्ट गाइडच्या भूमिकेतून झळकणार आहे . या चित्रपटातील त्याची भूमिका सध्या चर्चेचा विषय ठरत आहे . कारण , आतापर्यंत शाहरुखने साकारलेल्या भूमिकांपैकी हा चित्रपट तसा फार वेगळाच आहे . हिंदी चित्रपटसृष्टीत अभिनेता देव आनंद यांच्या ‘गाइड’ या चित्रपटातील भूमिकेनंतर वाटाड्याच्या भूमिकेला केंद्रस्थानी ठेवत कथानक साकारणारा ‘जब हॅरी मेट सेजल’ हा बहुधा दुसराच चित्रपट असावा . अर्थात विजय आनंद दिग्दर्शित ‘गाइड’ नंतर काही चित्रपटांमध्ये वाटाड्याच्या लहानसहान भूमिका पाहायला मिळाल्या . पण , मुख्य भूमिकेतील वाटाड्या मात्र थेट ५२ वर्षांनंतर प्रेक्षकांच्या भेटीला येत आहे . १९६५ मध्ये प्रदर्शित झालेल्या ‘गाइड’ या चित्रपटातून अभिनेता देव आनंद आणि वहिदा रेहमान यांच्या मुख्य भूमिका होत्या . त्यावेळी या चित्रपटाने प्रेक्षकांच्या मनावर चांगलीच भुरळ घातल्याचं पाहायला मिळालं होतं . त्यामुळे देव आनंद यांनी साकारलेल्या गाइडच्या भूमिकेभोवती असणारं वलय पाहता शाहरुखने साकारलेल्या गाइडला प्रेक्षकांची पसंती मिळणार का , हे पाहणं औत्सुक्याचं ठरणार आहे . वाचा : ‘या’ अभिनेत्याची मुलगी शाहिद कपूरला मानत होती पती ‘जब हॅरी मेट सेजल’ या चित्रपटाविषयी सध्या शाहरुख आणि दिग्दर्शक इम्तियाज अलीसुद्धा बरेच उत्सुक असल्याचं पाहायला मिळत आहे . चित्रपटातील शाहरुखच्या भूमिकेविषयी सांगताना इम्तियाज म्हणाला , ‘मी नेहमीच वाटाड्यांच्या भूमिकांपासून प्रेरणा घेतली आहे . कोणत्याही ठिकाणी ही गाइड मंडळी पर्यटकांना एका ठिकाणी घेऊन जातात त्यावेळी पर्यटक अमुक एक गोष्ट पाहण्यात रमलेले असताना हे गाइड मात्र स्वतःच्याच विश्वात रमलेले असतात . सर्व सुरेख ठिकाणांवर वारंवार गेल्यामुळे एका क्षणाला हे गाइड अक्षरशः वैतागून जातात . ’ , त्याचाच आधार घेत ‘जब हॅरी…’ चं कथानक आधारलं आहे . वाचा : रवीनाने अक्षय कुमारला ‘या’ अभिनेत्रींसोबत पकडलं होतं… किंग खानच्या या आगामी चित्रपटाबद्दल बरीच उत्सुकता पाहायला मिळत आहे . अभिनेत्री अनुष्का शर्मा आणि शाहरुख यांची धमाल केमिस्ट्री या चित्रपटातून पाहता येणार आहे . सध्या या चित्रपटातील गाणी प्रेक्षकांची मनं जिंकत असून याता ४ ऑगस्टला प्रदर्शित होणारा हा चित्रपट तिकीटबारीवर गाजणार का , हे पाहणं महत्त्वाचं ठरणार आहे .


तुमच्या आयुष्यातला सर्वात पहिला सुपरहिरो किंवा तुम्ही पाहिलेला सर्वात पहिला सुपरहिरो कोण ? असा प्रश्न विचारला असता बऱ्याचदा एकच उत्तर मिळतं . ते म्हणजे ‘बाबा’ . बोलण्यासाठी अगदी सोपे वाटणारे हे शब्द आपल्या आयुष्यात असे काही महत्त्वाच्या भूमिका बजावत असतात , ते पाहता या ‘बाप’ माणसाविषयी मनात खास स्थान निर्माण होतं . अशाच बाबांनी आपल्या संगोपनासाठी , आपल्या स्वप्नांसाठी स्वतःच्या आवडीनिवडींना दूर सारत नेहमीच कुटुंबाला प्राधान्य दिलं . त्या सर्व गोष्टींची परतफेड करणं निव्वळ अशक्यच . पण , फादर्स डेच्या निमित्ताने मराठी कलाविश्वाती काही सेलिब्रिटींली त्यांच्या बाबांना सलाम केला आहे . चला तर मग हे सेलिब्रिटी आणि त्यांचे बाबा आहेत तरी कसे , हे जाणून घेऊया… बाबांना रडताना नाही पाहू शकत - श्रुती मराठे , अभिनेत्री ‘बाबा माझ्यासाठी फार जवळचेय आहेत . त्यांच्याशी मी सर्व गोष्टी शेअर करते . ते मला वडील म्हणून नव्हे तर एक मित्र म्हणून मार्गदर्शन करत असतात . अभिनय क्षेत्रात काम करण्याच्या माझ्या निर्णयावर बाबांनी मला खंबीरपणे साथ दिली . त्यांच्या आधारामुळेच आज मी इथे आहे . आयुष्यात त्यांनी खूप संघर्ष केला आहे . पण कधीच त्यांना रडताना मी पाहिलं नाही . पण , माझ्या लग्नात मला सासरी पाठवताना ते खुप रडले . दीड वर्षापूर्वी पुण्यात माझं लग्न झालं , त्यावेळी मी काही रडणार नाही असे मनोमन ठरवले होते , पण माझी सासरी रवानगी करताना माझ्या बाबांना अश्रू अनावर झाले , त्यांना असं रडताना पाहून मग मी अक्षरशः कोसळलेच . योगायोगाने ‘शुभ लग्न सावधान’ हा माझा आगामी सिनेमादेखील लग्नसंस्थेवर आधारित आहे . त्यामुळे माझ्या लग्नाचा दिवस मला आठवतो , आणि त्यासोबत माझे भावूक झालेले बाबा डोळ्यासमोर येतात . त्यांच्या डोळ्यात मी कधीच अश्रू पाहू शकत नाही . त्यांना रडताना पाहिल्यावर आजही मी खूप अस्वस्थ होते . ’ ‘बाबा , मला तुमची सेवा करू द्या’ - हेमंत दयानंद ढोमे ‘माझे बाबा पोलीस खात्यात असल्याकरणामुळे , मी देखील पोलीस खात्यात किंवा शासकीय विभागात काम करावं असं त्यांना वाटत होतं . पण , माझा कल अभिनयाकडे असल्यामुळे त्यांचा विरोध हा साहजिकच होता . पुढे , नाटक आणि सिनेमात माझी झालेली यशस्वी वाटचाल पाहिल्यावर त्यांचा विरोध मावळला . मी लहानपणापासून त्यांना कडक आणि शिस्तबद्ध असंच पाहिलं आहे , ते तितकेच हळवेदेखील आहेत . मी कॉलेजमध्ये असताना एकदा खूप आजारी पडलो होतो , त्यादरम्यान माझ्या हाताला लावलेली सलाईन निघालं होतं . त्यावेळी माझा संपूर्ण हात आणि कपडे अक्षरशः रक्ताने माखले होते . तेव्हा माझ्या बाबांना पहिल्यांदाच मी हतबल झालेलं पाहिलं होतं . तो क्षण आजही आठवला कि माझे डोळे पाणावतात . फादर्स डे च्या निमित्ताने मी त्यांना इतकच सांगेन कि , सगळ्यांसाठी तुम्ही खूप केलंत , आता स्वतःसाठी वेळ काढा , मला तुमची सेवा करू द्या , आणि नेहमी आनंदी राहा . Happy Father’s डे…’ Happy Fathers Day 2018 : हे आहेत कलाविश्वातील ‘डॅडी कूल’ वडील महत्वाचे नेहमीच असतात - स्वप्ना वाघमारे जोशी ‘फादर्स डे बाबत बोलायचे झाले तर मी सांगेन कि , मी पूर्णपणे ‘पापाज गर्ल’ आहे . पण माझ्या बाबांना असे ‘डे’ज साजरे केलेले अजिबात आवडत नाही , त्यामुळे मग आम्ही त्यांना शुभेच्छा देत नाही , तर त्यांना कळू न देता , त्यांच्या आवडीची कांद्याची भजी , बटाट्याची भजी तसेच केळ्याची भजी त्यांना करतो . असं केलं की , ते खूप खुश असतात . त्यांची ही ख़ुशी बघून माझी भावना त्यांच्यापर्यंत पोहोचली असल्याची जाणीव मला होते . खरं सांगायला गेले तर रोजच ‘फादर्स’ आणि ‘मदर्स डे’ असतो , त्यामुळे त्यांच्यावरील आपले प्रेम रोजच व्यक्त करायला हवे . ’ Sanju Movie : ‘संजू’प्रमाणे तुम्हीही बाबांना कधी जादूची झप्पी दिली आहे का ? बाबा माझे प्रेरणास्थान – श्रेयस पुरुषोत्तम जाधव माझे बाबा पुरुषोत्तम विनायकराव जाधव माझे प्रेरणास्थान आहेत . मी आज जे काही आहे ते केवळ त्यांच्यामुळेच . ते मोठे सरकारी अधिकारी असल्यामुळे लहानपणी मी त्याचा खूप फायदा उचलायचो , पण जसा सज्ञान होत गेलो , तसे त्यांच्यावर असलेल्या कामाच्या आणि कार्याच्या जबाबदारीचे भान मला आले . ऑफिस आणि कुटुंब या दोघांमध्ये समतोल कसा राखायचा हे बाबांनीच शिकवलं . कॉलेज ड्रॉपर पासून रॅपर , चित्रपट निर्माता ते आता ‘मी पण सचिन’ या सिनेमाच्या दिग्दर्शनापर्यंतचा माझा हा प्रवास बाबांच्या मार्गदर्शनामुळेच सहजशक्य झाला . सिनेमाचा ‘कॅप्टन ऑफ द शिप’ असणाऱ्या दिग्दर्शकाची जबाबदारी एका कुटुंबप्रमुखासारखीच असते . माझ्या बाबांनी त्यांच्या आयुष्यात कुटुंबप्रमुखाची ही जबाबदारी चोख पार पाडली आहे , त्यांचे हेच आदर्श आज मला चित्रपट दिग्दर्शनात कामी येत आहे . आगामी काळातही त्यांची वटवृक्षासारखी मोठी सावली माझ्यावर राहील , याची मला खात्री आहे .


रक्तचाचणी किंवा उतींच्या तपासणीतून काही मिनिटांत सर्व प्रकारच्या कर्करोगाचे निदान करणारी चाचणी विकसित करण्यात आली असून यात एका भारतीय वैज्ञानिकाचेही योगदान आहे . ऑस्ट्रेलियातील क्विन्सलँड विद्यापीठाच्या वैज्ञानिकांनी ही चाचणी विकसित केली असून त्यात सर्व कर्करोगात डीएनएची जी नॅनोरचना असते ती शोधण्यात यश आल्याने निदान शक्य झाले आहे . कर्करोगाचे निदान फार कठीण असते व वेगवेगळ्या कर्करोगाची लक्षणे वेगवेगळी असतात त्यामुळे अनेक चाचण्या कराव्या लागतात पण आता एकाच झटपट चाचणीत सर्व प्रकारच्या कर्करोगांचे निदान शक्य आहे . आरोग्यवान पेशी व कर्करोगग्रस्त पेशी यांच्यातील फरक ओळखणे कठीण असते तो या चाचणीमुळे पुरेसा स्पष्टपणे दिसून येतो . स्तनाच्या कर्करोगात डीएनएमधील खुणा आम्ही शोधून काढल्या व इतर पुरस्थ ग्रंथी , आतडे तसेच इतर अवयवांच्या कर्करोगातही डीएनएमध्ये दिसणारे बदल शोधून काढले असे क्वीन्सलँड विद्यापीठाचे अबू सिना यांनी सांगितले . यात कर्करोगांच्या वेगवेगळ्या प्रकारात डीएनएमधील मेथील समूहात फरक दिसतात हे मेथील समूहच कोणते जनुक चालू व कोणते बंद करायचे हे ठरवत असतात . आरोग्यवान पेशीत मेथीलसमूह जिनोममध्ये पसरलेले असतात . पण कर्करोग पेशींचे जिनोम हे काही ठिकाणीच मेथील समूहांचे अस्तित्व दर्शवतात , असे क्वीन्सलँड विद्यापीठाच्या लॉरा कॅरास्कोसा यांनी सांगितले . जर मेथील समूह काढून ते एका द्रावणात टाकले तर त्यात कर्करोगकारक डीएनएचे तुकडे वेगळे त्रिमिती नॅनोरचनेत दिसतात . हे तुकडे सोने किंवा इतर घटकांना चिकटतात . सोन्याच्या नॅनोकणांचा वापर क रून पेशीत कर्करोगाशी संबंधित नॅनोरचना आहे की नाही हे समजते . जेव्हा कर्करोग पेशी मरतात तेव्हा त्या रक्ताच्या आयनद्रायुत त्यांचे डीएनए सोडून जातात . दोनशे मानवी नमुन्यात या तंत्रज्ञानाने ९० टक्के अचूकतेने कर्करोगाचे निदान झाले आहे .


इंग्लंडशी आज पहिला एकदिवसीय सामना चेंडू फेरफार प्रकरणामुळे क्रिकेट प्रतिमेला डाग लागलेला ऑस्ट्रेलियाचा संघ नव्या खेळाडूंना घेउन पुन्हा एकदा मैदानावर राज्य करण्यासाठी सज्ज झालेला आहे . आंतरराष्ट्रीय क्रिकेट परिषदेच्या ( आयसीसी ) एकदिवसीय क्रमवारीत अव्वल स्थानी असणाऱ्या इंग्लंडशी त्यांचा बुधवारी पहिला सामना होणार आहे . सोमवारी स्कॉटलंडविरुद्धच्या सामन्यात इंग्लंडला सहा धावांनी मानहानीकारक पराभवाला सामोरे जावे लागले . त्यामुळे त्यांचा आत्मविश्वासही डगमगला आहे . इंग्लंडची मुख्य मदार सलामीवीर जॉनी बेअरस्टो आणि जो रूट यांच्यावर आहे . बेअरस्टोने सलग तीन सामन्यांत शतक झळकावत इंग्लंडतर्फे अशी कामगिरी करणारा पहिला खेळाडू होण्याचा मान मिळवला . दुसरीकडे मार्च महिन्यात दक्षिण आफ्रिकेविरुद्धच्या तिसऱ्या कसोटी सामन्यात चेंडूची फेरफार केल्यामुळे दोषी ठरवण्यात आलेल्या स्टीव्ह स्मिथ , डेव्हिड वॉर्नर आणि कॅमेरून बँक्रॉफ्ट यांच्याशिवाय ऑस्ट्रेलिया प्रथमच आंतरराष्ट्रीय सामना खेळणार आहे . टीम पेनच्या नेतृत्वाखाली खेळणाऱ्या ऑस्ट्रेलियात डार्सी शॉर्ट , मायकल नेसर आणि अॅलेक्स करी यांसारखे अनेक नवे खेळाडू आहेत . या सामन्यात विजय मिळवून पाच एकदिवसीय सामन्यांच्या मालिकेत आघाडी घेण्याचे लक्ष्य ऑस्ट्रेलियाचे असेल .


लहानपणी जी मुले नैराश्यग्रस्त असतात त्यांना पुढील आयुष्यात सामाजिक आणि शैक्षणिक कौशल्यांची कमतरता जाणवते , असे नव्या अभ्यासात दिसून आले आहे . सामान्य मुलांपेक्षा नैराश्यग्रस्त मुलांमध्ये कौशल्यांची ही उणीव निर्माण होण्याचे प्रमाण सहा पटींनी अधिक असते . अमेरिकेतील मिसुरी विद्यापीठाचे प्राध्यापक कीथ हर्मन यांनी या विषयावर संशोधन केले . संशोधकांनी प्राथमिक शाळेतील ६४३ मुलांच्या मानसिक स्थितीचा अभ्यास करून निष्कर्ष काढले . हर्मन यांनी सांगितले की , सहा ते १२ वर्षे वयोगटातील तीन टक्के मुलांमध्ये नैराश्याचा प्रभाव जाणवतो . मात्र पालक आणि शिक्षक त्याची लक्षणे वेळेत ओळखू शकत नाहीत . उदाहरणार्थ , शालेत मुलाला मित्र बनवण्यात अडचणी येतात हे शिक्षकांच्या लक्षात येते . पण तीच बाब घरी पालकांना जाणवत नाही . संशोधनात ३० टक्के मुले कमी - जास्त प्रमाणात नैराश्यग्रस्त असल्याचे जाणवले . मात्र पालक आणि शिक्षक ते ओळखण्यात कमी पडत होते . नैराश्याची थेट लक्षणे ओळखण्यात पालकांना आणि शिक्षकांना पुरेसे यश येत नसले तरी मुलांच्या व्यक्तिमत्त्वावरील नैराश्याचे दीर्घकालीन परिणाम ओळखण्याबाबत पालक आणि शिक्षक अधिक कौशल्यपूर्ण होते . त्यात मुलांना येणाऱ्या सामाजिक अडचणी , एखाद्या बाबीच्या तपशिलांकडे लक्ष देण्यात येणाऱ्या अडचणी असा लक्षणांचा समावेश होता . मुलांमधील नैराश्याची लक्षणे वेळेवर ओळखणे खूप गरजेचे आहे . त्यामुळे त्यांच्यावर योग्य वेळी उपचार करता येतील आणि भावी आयुष्यात त्यांच्या व्यक्तिमत्त्वावर होणारे परिणाम थोपवता येतील , असेही त्यांनी सांगितले .


‘तुझ्यात जीव रंगला’ या मालिकेद्वारे फार कमी वेळातच प्रेक्षकांच्या मनावर अधिराज्य गाजवणारा अभिनेता हार्दिक जोशी लवकरच नकारात्मक भूमिकेद्वारे प्रेक्षकांच्या भेटीला येणार आहे . ‘चालतंय की…’ , असं म्हणणाऱ्या राणाची खलनायकी भूमिका पाहण्यासाठी सध्या प्रेक्षकांमध्येही उत्सुकतेचे वातावरण पाहायला मिळत आहे . ‘तुझ्यात जीव रंगला’ ही मालिका आणि ‘अंजली बाई’ , ‘राणा’जींची निरागस प्रेमकथा ज्या पद्धतीने मालिकेद्वारे हाताळण्यात आली आहे त्याची खरंच दाद द्यायला हवी . सध्या ही मालिका एका महत्त्वाच्या वळणावर आली आहे . राणा आणि अंजलीच्या नात्याला आता एक नवे नाव मिळाले आहे . त्यामुळे आता खऱ्या अर्थाने मालिकेचे कथानक रंगत जाणार आहे . या मालिकेत राणाच्या भूमिकेद्वारे अभिनेता हार्दिक जोशीने त्याचा चाहता वर्ग निर्माण केला आहे . भोळाभाबडा , कोणाच्याही वाईटाचा विचारही मनात न आणणारा , सतत हसऱ्या चेहऱ्याने परिस्थितीला सामोरा जाणारा हा ‘राणा’ लवकरच ‘जर्नी प्रेमाची’ या चित्रपटाद्वारे प्रेक्षकांच्या भेटीला येणार आहे . या चित्रपटामध्ये तो खलनायकी भूमिकेत दिसणार असल्यामुळे राणाच्या म्हणजेच हार्दिकच्या अभिनयाचा अणखीन एक पैलू प्रेक्षकांना पाहता येणार आहे . त्यामुळे आता हार्दिक जोशी या खलनायकी भूमिकेला न्याय देणार का ? हे पाहणे औत्सुक्याचे ठरणार आहे . दरम्यान , ‘तुझ्यात जीव रंगला’ या मालिकेविषयी बोलायचे झाले तर टीआरपीच्या क्रमवारीतही या मालिकेने इतर मालिकांना मागे टाकले आहे . अभिनेता हार्दिक जोशी आणि अभिनेत्री अक्षया देवधर यांच्या अभिनय कौशल्याने त्यांना अल्पावधीतच लोकप्रियतेच्या शिखरावर नेऊन ठेवले आहे . ‘तुझ्यात जीव रंगला’ या मालिकेतील राणाच्या प्रेमात सध्या कोल्हापूरकर पडले आहेत हे आता सर्वांनाच ठाऊक आहे . राणाचा तरुणाईवर इतका प्रभाव पडला आहे की गडहिंग्लज तालुक्यातील गेली १५ वर्षे बंद पडलेल्या व्यायामशाळा नव्या जोमाने सुरू झाल्या असल्यामुळे हे या मालिकेचे यशच म्हणावे लागेल .